11:04 / 31.01.2017\nТошкент давлат аграр университетида «Ўзбекистонда ресурстежамкор, илғор агротехнологияларни қўллаб лимон, ёнғоқ ва ёнғоқ мевали ўсимликлар кўчатларини етиштириш, плантациялар барпо қилиш: муаммолар ва ечимлар» мавзуида илмий-амалий семинар бўлиб ўтди. Бу ҳақда ЎзА хабар бермоқда.\nУнда жаҳонда лимон, ёнғоқ ва ёнғоқ мевалар истеъмолига талаб ошганлиги, уларнинг ҳосилдорлигини ошириш борасида Тошкент давлат аграр университети олимлари кенг қамровли илмий-тадқиқот олиб бораётгани қайд этилди.\nУшбу йўналишда университет олимлари Ўзбекистон ўрмон хўжалиги бош бошқармаси, Республика манзарали боғдорчилик ва ўрмон хўжалиги илмий ишлаб чиқариш маркази, академик М.Мирзаев номидаги боғдорчилик, узумчилик ва виночилик илмий-тадқиқот институти каби муассасалар билан ҳамкорлик қилмоқда.\nЎзбекистонда бодомзорлар барпо қилиш ва парваришлаш бўйича илмий-тадқиқот ишлари ўтказилиб, уларнинг натижалари амалиётга жорий этилмоқда.\nХандон пистанинг маҳаллий нав ва шакллари плантация шароитида ўсиш ва ривожланиши, меванинг сифат кўрсаткичлари ва ҳосилдорлиги селексион баҳоланиб, лалми ҳудудларда плантациялар барпо этиш чоралари кўрилмоқда.\nЎсимликшунослик кафедраси профессор-ўқитувчилари тупроқ-иқлим шароитига кўра илк бор ерёнғоқ экинидан юқори ва сифатли ҳосил етиштириш агротехнологиясини такомиллаштирмоқда.\nСеминарда келгусида лимон, ёнғоқ, писта етиштиришнинг ресурстежамкор технологияларини ривожлантириш, кенг плантациялар барпо этиш, зараркунанда ва касалликларга қарши кураш чораларини янада кенгайтириш борасида келишиб олинди.\n00:30 / 30.01.2018\nЮрак қон-томир касалликлари хавфини қандай камайтириш мумкин?\n15:10 / 14.11.2017\nЁнғоқ плантацияси ташкил этиш учун нималарни билиш ва қилиш керак?\n14:52 / 29.07.2017


Ваҳий Глава 1\nМазкур китобда Исо Масиҳнинг ваҳийси баён этилган. Яқин орада юз берадиган ҳодисаларни Худо Ўз қулларига аён қилиш учун бу ваҳийни Исо Масиҳга берди. Исо Масиҳ қули Юҳаннонинг олдига Ўз фариштасини юбориб, ушбу ваҳийни кўрсатди.\nЮҳанно Худонинг каломи ва Исо Масиҳнинг шаҳодати тўғрисида нималарни кўрган бўлса, ҳаммаси ҳақида гувоҳлик бермоқда.\nУшбу башорат сўзларини овоз чиқариб ўқиётган одам бахтлидир. Уни тинглаб, китобда ёзилганларга амал қилувчилар бахтлидир. Ахир, бу ҳодисалар ҳадемай юз беради.\nАсия вилоятидаги имонлиларнинг еттита жамоатига Юҳаннодан салом! Азалдан бор бўлган, ҳозир ҳам бор, келажакда ҳам бор бўладиган Худодан, Унинг тахти олдида турган етти руҳдан, шунингдек, ўликлар ичидан биринчи бўлиб тирилган, ер юзи шоҳларининг Ҳукмдори бўлган ишончли шоҳид — Исо Масиҳдан сизларга иноят ва тинчлик бўлсин. Исо Масиҳ бизни севади. У Ўз қонини тўкиб, бизни гуноҳларимиздан халос этди.\nУ биздан Шоҳлик яратди, бизни Отаси Худога хизмат қиладиган руҳонийлар қилиб тайинлади. Қудрат Соҳиби бўлган Масиҳга абадулабад шон–шарафлар бўлсин! Омин.\nАна, У булутларда келяпти! Ҳар бир кўз Уни кўради, Ҳатто Унга найза санчганлар ҳам Унга кўз тикади. Дунёнинг жамики қабилалари Уни деб йиғлайди. Дарҳақиқат, ҳаммаси айтилгандай бўлади! Омин.\n“Мен Ибтидо ва Интиҳодирман, — деб айтмоқда Эгамиз Худо. — Мен олдин бор бўлган, ҳозир ҳам бор, келажакда ҳам бор бўладиган Қодир Худодирман.”\nМен биродарингиз Юҳанноман. Исонинг азоблари, Унинг Шоҳлиги ва сабр–тоқатини баҳам кўрган шеригингизман. Мен Худонинг каломини ваъз қилиб, Исо ҳақида гувоҳлик берганим учун Патмос оролига сургун қилинганман.\nЯкшанба куни Муқаддас Руҳ мени қамраб олди. Мен орқамдан карнай садосига ўхшаш кучли бир овозни эшитдим. Овоз шундай деди:\n“Кўрганларингни китобга ёзиб бор. Сўнг уни Эфес, Смирна, Пергамон, Тиятира, Сардис, Филаделфия ва Лаодикия шаҳарларидаги имонлиларнинг еттита жамоатига юбор.”\nМенга гапираётган Кимсани кўриш учун ўгирилдим. Шунда еттита олтин чироқпояни кўрдим.\nЧироқпоялар орасида инсон қиёфасидаги бир Зот турган эди. Унинг устида узун, тўпиғигача тушган ридо, кўксига олтин тасма боғланган эди.\nСочи момиқдай оқ, қордай оппоқ эди. Кўзлари эса оловдай чақнарди.\nУнинг оёқлари ўчоқда қиздирилган бронзадай ярқирар, овози гувиллаган денгиз товушига ўхшарди.\nЎнг қўлида еттита юлдуз бор эди, оғзидан ўткир дудама қилич чиқиб турарди. Унинг юзи кун қизиганда балқийдиган қуёшдай порларди.\nУни кўришим биланоқ, оёқлари остига ўликдай йиқилдим. У эса ўнг қўлини устимга қўйиб, шундай деди: “Қўрқма! Мен Биринчи ва Охиргиман.\nБарҳаётман. Ўлган эдим ва мана, абадулабад тирикман. Ўлимнинг ва ўликлар диёрининг калитлари Мендадир.\nШундай экан, сен олдин кўрганларингни, ҳозир кўраётганларингни ва бундан кейин кўрадиганларингнинг ҳаммасини ёзиб бор.\nСен ўнг қўлимда кўрган еттита юлдуз ва еттита олтин чироқпоянинг сирига келсак, етти юлдуз — етти жамоатнинг фаришталарини, етти чироқпоя эса етти жамоатни билдиради.”


06.07.20 15:10\tmsk\nТошкентдаги «қўлбола» кўча савдоси . Facebook даги Тэи Треф фотосурати\nПойтахтнинг Чилонзор туманида кийим-кечак бозори олдида ёшовчи одамлар кечки пайт ҳуқуқ-тартибот органи ходимларининг сирена ёқиб, овоз кучайтиргич орқали кўчадаги савдоларни тарқатишидан норозилик билдирадилар. Ижтимоий тармоқлардан фойдаланувчиларнинг ёзишича, карантин сабаб бозорлар ёпилганидан сўнг савдогарлар йўл ёқаларидан «қўлбола бозор» уюштириб савдо қиладилар ва уларнинг милиция билан жанжали мана бир ҳафтадан бери давом этиб келади.\nFacebookдаги очиқ гуруҳ вакили Наталья Шашкованинг ёзишича, Алгоритм массивидаги ноқонуний бозор турар-жой биноларининг шундоққина олдида ташкил этилган. Аёлга кўра, бу ерда «Бек Барака» бозоридаги сотувчилар савдо қиладилар.\nИчки ишлар органи ва Миллий гвардия ходимлари кийим-кечак бозорларига кириш йўлларини тўсиб қўйганлар. Натижада савдогарлар кўчада манекетларни қўйиб, товарларни ёзган ҳолда эрталаб ва кечқурун савдо уюштирмоқдалар. Бу ишлар 1 июлдан ушбу ҳудуднинг сариқ карантин зонасига киритилгани, соат 23:00 дан 07:00 гача одамларнинг кўчада юришлари тақиқланишига қарамасдан давом этмоқда. Бу ерда санитария ва эпидемиология қоидаларига зид равишда савдо уюштирилмоқда.\nҚизиғи шундаки, ҳуқуқ-тартибот органи ходимлари стихияли савдони енга олмаяптилар. Наталья Шашкова маҳалла милиция таянч пунктига мурожаат қилган. Орган ходимлари кўпчиликдан бу борада шикоятлар тушаётганини тан олишган. Милиция ходимларининг савдогарларни қувишини кузатган ижтимоий тармоқ фойдаланувчилари кийим-кечак бозорларини ҳеч қандай чекловсиз очиб қўйиш мақсадга мувофиқ бўлишини ёзадилар.\nЧилонзор туманида бир нечта йирик савдо марказлари жойлашган, жумладан «Ипподром» ва «Бек Барака» бозорлари ҳам шу ерда. Коронавирусга қарши кураш республика комиссияси қарорига кўра пойтахтдаги ноозиқ-овқат бозорлари белгиланган график бўйича ишлайди ва дезинфекция учун айрим кунлари ёпиб қўйилади. «Потребитель.уз» нинг Telegram-каналидаги маълумотга кўра, 6 июлдан «Ипподром», «Абу Саҳий», «Қатортол», «Чорсу», «Ўрикзор», «Қўйлиқ» ва «Паркент» бозорлари ишлай бошлайди.\nЎзбекистонда COVID-19 биринчи бор қайд этилганидан сўнг карантин жорий этилди. Мамлакатда кўпгина корхона ва муассасалар, жумладан кийим-кечак бозорлари ёпилди. Апрель ойи охиридан карантин чоралари юмшатилиб, автосервислар, қурилиш материаллари бозорлари, гўзаллик салонлари, меҳмонхона ва бошқа тижорат объектлари ишга туширилди.\nБешинчи июль куни Ўзбекистонда янги антирекорд ўрнатилди – бир кунда коронавирусга чалинган 312 нафар одам қайд этилди. Жами республикада инфекцияга чалинганларнинг сони 10 143 та одамни ташкил этди, 6584 киши мазкур инфекциядан соғайиб кетган ва 35 та одам ўлган.


Самарқандда калтакланган ўсмир воқеаси юзасидан расмий маълумот берилди\n30 октябрь куни ижтимоий тармоқларда тарқалган, ўсмир йигитнинг икки киши томонидан калтаклангани акс этган видео муҳокамаларга сабаб бўлди.\nТасвирда ўсмир йигит икки киши томонидан велосипед резинаси билан беш дақиқа давомида шафқатсиз тарзда калтакланганини кўриш мумкин. Видео ижтимоий тармоқ фойдаланувчилари ўртасида кескин муҳокамаларга сабаб бўлди. Айниқса, етим ва касалманд экани айтилаётган ўсмирни калтаклаётганларнинг ўзини масхараомуз тутиши эътироз уйғотган.\nСамарқанд шаҳар ИИО ФМБ мазкур ҳолат юзасидан Kun.uz’га маълумот тақдим этди. Унда айтилишича, мазкур видео тарқалганидан сўнг Самарқанд шаҳри бўйича ИИО ФМБ ходимлари томонидан тезкор суриштирув ишлари олиб борилган.\nҲолат юзасидан олиб борилган дастлабки терговолди текширув давомида аниқланишича, Самарқанд шаҳри Зиёкорлар кўчасида яшовчи, 2001 йилда туғилган У.Ҳ. онасини ножўя сўзлар билан ҳақорат қилиб, гапларига қулоқ солмасдан, алкоголь ва тамаки маҳсулотларини истеьмол қилишга ружу қўйган. Шу сабабли онаси қариндоши — 1988 йилда туғилган И.Ҳ.га ўғлини тарбиялаш ва тўғри йўлга солиб қўйишни сўраган.\nМазкур воқеа 2019 йилнинг август ойи ўрталарида содир бўлган. И.Ҳ. қариндоши У.Ҳ.ни Спитамен шоҳкўчасида жойлашган темирчилик устахонасига олиб бориб, у ерда укаси 1997 йилда туғилган И.И. билан биргаликда турли жисмлар, яъни велосипед ғилдирагининг чарми ва арқон билан уриб дўппослаган. Яна бир киши воқеани тасвирга олиб турган.\nОктябрь ойида 1983 йилда туғилган Ф.К. видеотасвирдаги қонунбузарларга нисбатан чора кўрилишини истаб, Фейсбук ижтимоий тармоғидаги саҳифалар орқали тарқатиб юборган.\nАйни пайтда мазкур ҳолат юзасидан Самарқанд шаҳри бўйича ИИО ФМБ Тергов бўлими томонидан терговга қадар суриштирув ишлари олиб борилмоқда, —дейилади Самарқанд шаҳар ИИО ФМБ хабарида.


Улуғбек Раҳматуллаев уйининг ички дизайнини кўрсатди — видео - 19 Апреля 2022 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nЧетверг, 26.05.2022, 04:54\nГлавная » 2022 » Апрель » 19 » Улуғбек Раҳматуллаев уйининг ички дизайнини кўрсатди — видео\nУлуғбек Раҳматуллаев уйининг ички дизайнини кўрсатди — видео\nХонанда уйига илган суратларни ҳам кўрсатди\nХонанда Улуғбек Раҳматуллаев уйининг ички дизайнини кўрсатди.\nУлуғбек Раҳматуллаевнинг хонадони замонавий услубда таъмирланган. Хонанда уйининг меҳмонхонаси учун қандай суратларни танлаганини кўрсатган. Шунингдек, у хонадони учун янги мебеллар кутаётганини таъкидлаган.\nАввалроқ Шаҳзода Муҳаммедова ҳам янги уйини кўрсатганди. Уйнинг энг эътибор тортадиган жойи катта гардероб ва Милананинг пушти рангга бурканган хонаси. Гардероб хонасида Шаҳзоданинг бир қанча оёқ кийимлари ва сумкаларини кўриш мумкин.\nАктриса Милананинг хонаси сабаб эри билан тортишиб қолганини айтди. У турмуш ўртоғи тaъмирдан олдин ҳеч нимага аралашмаслигини айтган.\n«Марат Хайруллаевич билан Милананинг хонаси бўйича узоқ баҳс қилдик. Ҳатто, гаплашмай қўйдик. Сабаби таъмир бошланганида, келишувимизга кўра, ‘Уйни ҳеч нимасига аралашмайсиз ва қўл урмайсиз’, деган эди», — дейди актриса.\nАктриса Barbie pink ранг бўлишини хоҳлаган. Бироқ Марат Хайруллаевич оч пушти рангни хоҳлаган. Марат қизининг хонасининг рангига аралашишни айтган.\n«Мен Barbie pink хоҳласам, у оч пушти ранг бўлади деди. Охири иккаласини қўшиб, шу рангни яратдик. Марат Хайруллаевич олдиндан фақат қизининг хонасининг рангига аралашиши айтган», — деб таъкидлади Шаҳзода Муҳаммедова.\nШунингдек, актриса эри билан ярашиб олганини таъкидлаган. У анчадан бери турмуш ўртоғи билан тортишмаган экан.\n«Охири эрим билан ярашиб олдик. Анчадан бери ҳеч ҳам бундай тортишмаган эканмиз», — дейди у.\nШаҳзода Муҳаммедова қизининг хонасини аввалроқ қизи ва ўзига тиккан пушти рангли кўйлак рангидан қилишни хоҳлаган. Дизайнер қизининг хонаси сабаб эри билан анча баҳслашган.\n«Шу кўйлакнинг рангидан хоҳлаган эдим. Эҳ, Милана чиройли хонанг учун қанча баҳслашдикда. Марат Хайруллаевич бу мен орзу қилган ранг эмасди», — деб ёзади Шаҳзода.\nАсал Шодиева эса уйи билан биргаликда гардеробини ҳам намойиш қилганди. Асал Шодиева узоқ вақтдан буён бирор марта интервью бермаган, шунингдек, уйини ва гардеробини ҳеч қачон тўлиқ кўрсатмаган. Асал Шодиева лойиҳалардан бирига берган интервьюсида гардеробини кўрсатди. Унда нафақат актрисанинг, балки, эри Шоҳруҳхоннинг ҳам кийимларини кўриш мумкин. Асал Шодиева турмуш ўртоғи билан унинг кийиниш услуби икки хил эканини таъкидлади. Унинг сўзларига кўра, Шоҳруҳхон асосан ёрқин рангли кийимлар кийса, у эса аксинча, қора ва оқ рангли кийимларни хуш кўради.


Учқун Назаров. Иншо (ҳикоя) | www.ziyouz.uz\nБош саҳифа Ўзбек насри онлайн антологиясиУчқун Назаров (1934-2016)Учқун Назаров. Иншо (ҳикоя)\nСаккизинчи синф ўқувчиси Хуршид шахмат қутисини қўймайди, қўлтиқлаб юради. Фақат шахмат ўйнайдиган болалар билан ўртоқ тутинади. Ўқитувчилар ичидан география муаллими Далер акани алоҳида ҳурматлайди. Далер ака ўз фанини қизиқарли олиб боради. Бирон мамлакат ҳақида дарс ўтса, албатта, ўша мамлакатга хос бир ҳислатни, масалан, Танзанияда ёзувчи Хемингуэй ов қилганини гапириб беради, ўша ёзувчининг «Фрэнсис Макомбернинг омонат бахти» номли ҳикоясини топиб ўқиб чиқинглар, дейди. Ўқувчилар бу ҳикояни топиб ўқишади, кейин география дарсида муҳокама қилишади — дарс нафақат география, ҳатто адабиёт машғулотига айланади. Қизиқарли ўтади. Ўқувчилар, шунинг учун бўлса ажабмас, уй топшириқларини географиядан бошлашади. География дарсларига канда қилмай боришади. Далер ака сўз бошлаши билан жимиб қолишади. Коридордан ўтган одам бу синфда дарс бўлаётганини сезмайди ҳам.\nДалер аканинг қўлида ўқиган талабаларнинг кўпи география, адабиёт, тарих факультетларига аьло баҳолар билан киришган. Тарих ўқитувчиси бу муваффақиятни ўзига ёзди. Унинг дарслари зерикарли ўтар, афтидан Турсун Собиров ўз фанини севмас, тасодиф равишда тарих ўқитувчиси бўлиб қолгандек туюларди. Умуман, хонлар, шоҳлар, амирлар, султонларни олдин золим-эксплуататор, Амир Темурни босқинчи, дер эди, кейин мамлакат мустақил бўлгач, Соҳибқиронни «Улуғ саркарда, миллатимиз отаси», дейдиган бўлди.\nХуршид баъзан дарсларга кечикиб киради, тарих дарсига кирмайди. Бугун «беш» олса, эртасига «икки» олиши ҳеч гап эмас. Парво қилмайди. Адабиёт дарсида ижобий, салбий қаҳрамон деган тушунчаларни таъби кўтармайди. Бир куни «Қутлуғ қон» романи мавзусида иншо ёзишди. Хуршид эркин мавзу танлади, аммо ёзгани ўзини қониқтирмади, саҳифага чизиқ тортиб, ғижимлаб, синфдан чиқиб кетди. Келаси дарсда адабиёт ўқитувчиси ғижим варақларни ёзиб, ўқувчиларга қаради. Хуршид бу дарсга ҳам кирмаган, залда бошқа болалар билан шахмат ўйнаб ўтирарди. Адабиёт ўқитувчиси Одил Тўраев Хуршид ёзган иншони синфдаги ўқувчиларга ўқиб берди: «Мансур шаҳарга келиб, институтга кирди, амакисиникида тура бошлади. Амакиси Дилшод хотини Толия билан яшар, фарзандсиз эдилар, — ўқий бошлади Одил Тўраев. — Улар тез-тез тортишиб туришар, ён беришмас, аразлаб юришар, Мансур оркали «гаплашишар» эди. Охирги можародан кейин амакиси уйдан чиқиб кетди, бир ҳафтача қорасини кўрсатмади. Кеча келди, эшикни Толия очди, эрини кўриб, қайрилиб кетди. Ўртада Мансур серрайиб қолди. «Кийимимга келдим, айт, берсин» — деди амакиси овозини тумтайиб гурган хотинига эшиттириб. Мансур келин аясига қаради. «Кийимини шарабарачига бериб юбордим, йўқ, — деди Толия зарда билан. — Даъвосини манжалақисига қилсин, у кўтаради!». «Ким у?» — деди Мансур тушунмай. «Ўйнаши, — деди Толия ўчакишиб. — Ана, расмда ёнма-ён ўтиришипти». «Ёнма-ён бўлса, нима қипти? Ходимлардан бири, — деди амакиси ўшқириб. «Ходимлардан бири бўлса, нега битта буйрагини берди, сўра!» — деди Толия даъвосини рўкач қилиб. «Қоним группаси ўшаникига тўғри келди, — деди амакиси. — Битта буйрак билан яшаш мумкин экан, мана яшаяпман. Бир одамни сақлаб қолдим…».\n← Аввалги Аввалги Учқун Назаров. «Кал Мулла» (ҳикоя)\nКейинги → Кейинги: Учқун Назаров. Умр (ҳикоя)


ACROBAT – Ифода\nМилдью ва бошқа замбуруғли касалликларга қарши қўлланиладиган фунгицид!\nCategories: Альтернариоз, Бодринг, Картошка, Милдью, Пиёз, Узум, Фитофтороз, Фунгицидлар.\nТаъсир этувчи моддаси: Диметаморф 90 г/кг + Манкоцеб 600 г/кг\nПрепарат шакли: сувда дисперсияланувчи гранула\nСиғими: 10 кг\nКонтакт ва транс ломинар локал-системали таъсирга эга бўлган олдиндан ҳимоя қилувчи ва даволовчи фунгицид. Сиз кутганингиздан кўра юқори самара берувчи фунгицид бўлиб, қўлланилгандан кейин касалликларни узоқ вақт назорат қилади.\nБу фунгицид картошкадаги фитофитороз, альтернариоз, токдаги мильдю, бодрингдаги пероноспороз, очиқ ва ёпиқ грунт помидордаги фитофитороз, макроспориоз, пиёздаги пероноспороз касалликларига қарши юқори самара беди.\nПрепарат қўлланилгандан сўнг ўсимликларни ўсиш ва ривожланишига зарарли таъсир этмайди- препарат қўлланилгандан сўнг ўсимликларни ўсиш ва ривожланишига зарарли таъсир этмайди\nфунгицид қўлланилганда ўсимликларни барглари ва пояси орқали тез сингиб бир тексда тарқалади\nҚўлланилгандан сўнг ўсимликнинг ташқи ва ички томонидан касаллик қўзғатувчи замбуруғларга бирдай таъсир этади\nПрепарат қўлланилганда барг юзасида ҳимоя қобиги ҳосил қилиб, замбуруғ ва бактерияларни ўсимликнинг ички қаватига киришига йўл қўймайди, иккинчи таъсир этувчи моддаси диметаморф ўсимликнинг ўсув даврида, касалликнинг бошланғич ривожланиш босқичида, пояга кираётган замбуруғ ипчаларини нобуд қилади ва ўсимликни даволайди.\nКасалликларни олдини олади, касаллик тарқатувчи замбуруғларни спора ҳосил қилиш жараёнини тўхтатиб, ўсимликни 10 – 14 кун давомида ишончли химоя қилади.\nАкробат препаратини алохида идишда эритиб тайерлангандан сунг бакни ярми сув билан тўлдирилади ва ишлаб турган аралаштиргичга препаратнинг аниқ миқдори қўшилади.\nАкробат фунгицидининг ишчи эритмасини пуркашда ОВХ-28, ОВХ-600 маркали вентиляторли пуркагичдан фойдаланилса, ишчи эритма сарфи гектарига 250-300 литр булишини таъминлаш лозим.\nПрепарат +10оC – +28оC ҳароратда қўлланилса, юқори самара беради\nФунгицид ўз муддатларида сифатли қўлланилганда, касаллик келтирадиган зарарни ўз вақтида бартараф этиши ҳисобига, касалланган майдонга нисбатан 35-40% гача ҳосил қўшилиши мумкин.\nСарф меъёри ва қўллаш усуллари:\nЭкин тури Касалликлар Сарф меъёри\nкг/га Қўллаш муддати Ҳосил йиғишгача қанча қолганда ишлов тугалланади (кун) Мавсумда неча маротаба қўлланиши\nТок Мильдю 2 Ўсимликларни ўсув даврида пуркалади 40 3\nКартошка Фитофтороз, макроспориоз, альтернариоз 2 Ўсимликларни ўсув даврида пуркалади 20 3\nБодринг переноспориоз 2 Ўсимликларни ўсув даврида пуркалади 15 3\nПомидор Фитофтороз, макроспориоз 2 Ўсимликларни ўсув даврида пуркалади 40 3\nПиёз переноспориоз 2 Ўсимликларни ўсув даврида пуркалади 15 3\nЭслатма; 1.Препаратни фақат касаллик тушмасдан аввал қўлланилади.\n2.Касаллик пайдо бўлганда ва экин гуллагандан кейин қўллани


Жасур Жалолиддинов: “Абрамов ҳеч қандай рақибдан қўрқмайди” / CHAMPIONAT.asia\n14:00"Тоттенхэм" "Челси" ҳимоячисини ижарага олиши мумкин 0 13:43"Истиқлол" жамоаси ПРО-Лигада фаолиятини давом эттиради 16 13:28"Атлетико" президенти: "Агар Месси Суарес билан ўйнашни хоҳласа, иштиёқ билан ҳамма нарса бўлиши мумкин" 2 13:27Спортчилар ижтимоий тармоқларда 0 13:05"Валенсия" "Ювентус" футболчисини ўз сафига қўшиб олмоқчи 2 12:42Карикатура: "Тулкилар" "Сити"нинг ҳимоядаги муаммоларидан фойдаланишди 3 12:20Агар Ульрайх клубда қолса, "Бавария" Нюбелни ижарага бериб юбориши мумкин 1 11:58"Милан" МЮ футболчисини харид қилиш ҳуқуқи билан ижарага олмоқчи 2 11:42Coca Cola Суперлига. Октябрь ойи тақвими 3 11:25Olamsport: Макгрегорнинг навбатдаги жанги, "Грунт қироли" "Ролан Гаррос"да бошлади ва бошқа хабарлар 0 11:24А Серия клуби Шомуродовни харид қилишга яқин. Бу ҳақда италиялик таниқли журналист хабар бермоқда 77 11:07Аёллар футболи. Олий лига. 6-тур натижалари 0 11:00Карикатура: "Бавария" ва "Манчестер Сити" бир кунда мағлуб этилди 4 10:55Биринчи лига. Бугун 5-тур ўйинлари бўлади 0 10:36"Барселона" Ансу Фатини "Манчестер Юнайтед"га 150 млн евро эвазига сотмагани маълум бўлди 10\nТошкентнинг “Бунёдкор” жамоаси ОЧЛ саралаш боқичида Ироқнинг “Ал Завра” жамоасини мағлубиятга учратишга эришди.\nЯкунда ушбу ғалаба “қалдирғочлар”га плей-офф йўлланмасини тақдим этди. Ушбу учрашувдан сўнг, майдонда фаол ҳаракатлари билан ғалабага муносиб улуш қўшган Жасур Жалолиддинов ўйин борасидаги фикрларини билдириб ўтди.\n“Муҳими ўйлаган мақсадимизга эришдик. Учрашув қизиқарли курашларга бой тарзда ўтди. Янги қўшилган футболчилар жамоамизга мослашиб кетишди. Рақиб кучли эканлигини билар эдик. Шунга яраша ҳозирлик олиб бордик. Биз бугун деярли Ироқ терма жамоасига қарши ўйнадик. Бугунги ғалабани унутамиз ва кейинги баҳсга тайёрланамиз. Гуруҳ босқичига чиқиш учун боримизни берамиз. Биз ўз кучимизга ишонамиз. Кейинги босқичда қийин бўлишини биламиз. Мураббийимиз ҳеч қандай рақибдан қўрқмайди ва шу нарсани футболчиларга ҳам сингдира олган”, - деди ёш футболчи Жасур Жалолиддинов.


10:13 / 25.03.2017\nСолиқ тўлашдан бўйин товлаганликда айбланаётган "Барселона" ҳужумчиси Лионель Мессига ҳукм 20 апрель куни, Испания чемпионати 33-турида "Реал"га қарши ўйин олдидан чиқарилади. Бу ҳақда AS маълум қилди.\n2016 йилнинг ёзида Мессига 4,1 млн евро миқдорда солиқ тўлашдан қочганлик бўйича айблов қўйилган эди. 29 ёшли футболчига 21 ойлик қамоқ жазоси берилиши мумкин, бироқ катта эҳтимол билан ушбу жазо жарима билан алмаштирилади.\nМаълумот учун, "Реал" ва "Барселона" ўртасидаги учрашув 23 апрель куни "Сантьяго Бернабеу"да бўлиб ўтади.\nЛионель Месси эл-класико\nМессида «ҳет-трик». Унинг «Малага»га қарши ўйнамаслиги сабаби аниқ бўлди


Алишер Султонов: «Тотал тартибга солиш, тушунарсиз лимитлардан воз кечишимиз керак» » Ўзбекистон янгиликлари – Zamin.uz\nЎзбекистонда келажакда электр энергияси ва газга тарифлар бозор томонидан тартибга олинади. Бу ҳақда энергетика вазири Алишер Султонов Kun.uz’га интервьюсида маълум қилди.\n«Тарифларни 3 йилга музлатиб қўйиш аслида мораторий эмас, бу халқаро амалиёт. Сўнгги икки йилдаги асосий ўзгаришлар нимадан - бу чуқур таҳлил, халқаро тажриба натижаси. Иқтисодиётимиз кучли ривожланмоқда, биз иш ўринларини яратишимиз керак. Бунга эса энерготашувчилар ишлаб чиқаришни ошириш керак. Ёки ўзимиз ишлаб чиқаришимиз, ёки сотиб олишимиз керак. Мораторий эса халқаро тажрибадир.\nКелажакда тарифлар бозор томонидан тартибга олинади, тарифлар уч йилга ўрнатилиши нормал ҳисобланади. Бу иқтисодий сектор қисқа муддатли истиқболда нималар қилиши, нималар ишлаб чиқариши мумкинлигини белгилаб олишда қўл келади. Оддий бизнес режа. Бу ўйин қоидалари барча учун бирдек бўлиши учун қилинмоқда.\nКўплаб мамлакатлар бунга ҳалигача етиб келмади. Таклиф талабдан кўп бўлиши керак, жамият менталитети ҳам бунга тайёр бўлиши лозим. Биз социалистик иқтисодиёт, тотал тартибга солиш, тушунарсиз лимитлардан воз кечишимиз керак. Бунинг ҳаммасини бозор ҳал қилиши лозим. Биз бу тезроқ юз беришига интилмоқдамиз. Қонунчилик базаси биринчи босқичда яратилди. Ёқилғи-энергетикада катта ўзгаришлар юз бермоқда», - деди Алишер Султонов.\nЯнгиликлар » Жамият » Алишер Султонов: «Тотал тартибга солиш, тушунарсиз лимитлардан воз кечишимиз керак»\n23:15 Марказий банк валютани тартибга солиш борасида расмий баёнот берди\n10:03 Уяли алоқа операторларига сўмли тарифлар ишлаб чиқиш топширилди


Архивы Илм-Фан - uzpress\nЧет эллик талабалар сони кўпайди. Бу ҳақда Таълим ва фан вазирининг ўринбосари Нурлан Ўмуров «Марал» радиосига берган интервьюсида айтиб ўтди. Унга кўра, ушбу ўқув йилида чет эллик талабалар сони 72 172 нафарни ташкил этди. Ўзбекистондан 45 мингга яқин талаба келди. Тиббиёт йўналишида 28 минг 239 талаба таҳсил олмоқда. 2019-2020 ўқув йилида чет эллик талабалар сони қарийб 41 минг…\nИлм-ФанЎзбекистонLeave a comment\n1-синфлар учун февралда қўшимча 1 ҳафталик таътил берилади\n1-синф ўқувчиларининг жамият билан аралашиши бироз қийинроқ эканлигини ҳисобга олиб, уларга 3-чоракда 1 ҳафта қўшимча таътил берилади. Бу ҳақда Таълим ва фан вазирлиги матбуот хизмати хабар бермоқда. Қўшимча таътил кунлари маҳаллий ва ҳудудий таълим органлари томонидан белгиланади. 2020-йилнинг 18 июнида 2020-2021 ўқув йили учун асосий ўқув режаси қабул қилинган (буйруқ № 475/1, 18.06.2020). Ушбу тушунтириш ёзувида таътил…\n20-январдан бошлаб Ўшдаги мактаблар одатдагидек ишлай бошлайди\nЖорий йилнинг 20-январидан бошлаб Ўш вилоятидаги мактаблар одатдагидек ишлай бошлайди. Бу ҳақда ҳукуматнинг Ўш вилоятидаги ваколатхонаси хабар қилмоқда. Ҳозирда 264 мактаб реал режимда дарс бермоқда, 281 мактаб алгоритм асосида, иккитаси эса онлайн режимида ўқитмоқда. 2020-2021 ўқув йилида Ўш вилоятида 547 та умумтаълим мактаби ишламоқда. Вилоятда жами 249 932 ўқувчи билим олаётган бўлса, 188 063 ўқитувчи фаолият олиб боради.


Детская и подростковая гинекология узб\nБирламчи дисменореянинг сабаблари куйидагилар:\nКизларда дисменореяни даволашда куйидагилар кўлланилади:\nЎсмир кизларда бачадондан кон кетишининг асосий сабаблари куйидагилар:\nПубертант давридаги ДМКни даволаш:\nВактидан олдин жинсий етилишнинг соф тури учун нима хос:\nГонадалар дисгенезияси турлари:\nЖинсий етилиш етишмовчилигини тасдиклаш учун куйидаги проба ўтказилади:\nКизларда жинсий аъзолар туберкулезининг клиник симптомлари:\nЎсмирлик даврида кизларда энг куп учрайдиган касаллик:\nГонадалар дисгенезияси аралаш тури бўлган беморлар учун хос:\nВактидан олдин жинсий етилганлик тахшиши неча ёшгача аникланади:\nКуйидаги холларнинг кайси бири гермофродитизмга сабаб бўлади:\n15-ешли кизни онаси томонидан даволаш муассасасига келтирилди, чунки у кизида патологик кон кетаяпти деб хисоблади. Биринчи хайз 18 ой олдин бўлган. Келтирилган холлардан кайси бири кузатилиши мумкин:\nТестикуляр феминизация сирдроми. Тўгри бўлган фикрни танланг:\nИдиопатик вактидан олдин жинсий етилиш кузатилган кизнинг ота-онасига нима хакида айтиш керак:\nЯнги тўгилган кизчаларда келтириглан холатлардан кай бири кўпинча кузатилади ва даволашни талаб килмайди:\nЎсмир кизларда ўсмалар кўпрок куйидагидан хосил булади:\nКизларда киндан хар доим ажралма келишининг асосий сабаби:\nКуйида келтирилган холларнинг кайси бири аменореяли ўсмир кизларда ўткир холат деб хисобланади:\n16-ёшли кизда аменорея куйидаги холатларнинг хаммаси натижасида кузатилади, кайсиси холатдан ташкари:\nФоликуляр кисталарда гиперэстерогениянинг ривожланиш механизми:\nГонадалар дисгенезияси келиб чикишига сабаб:\nИккиламчи чин аменорея:\nГипоталамик аменорея келиб чикади:\nАдипоз -генитал дистрофия учун хос эмас:\nЭстерогенли гемостаз кўлланилади:\nТугрукдан кейинги нейроэндокрин синдромда нима кузатилмайди:\nФолликул атрезиясида эндометрийни холати:\nЮвенил кон кетишнинг сабаблари:\nЮвенил кон кетишга хос бўлган тухумдон фаолиятининг бузилиши:\nКлимактерик кон кетишларнинг асосий сабаби:\nИстмик-цервикал етишмовчилигининг диагностикаси учун кўлланиладиган аник маълумот берувчи текшириш усули:\nКизлар жинсий аъзоларининг анатома-физиологик хусусиятлари куйидагилар:\nНоспецефик вульвагинитларни куйидаги микроблар чакиради:\nКизларда синехиялар сабаблари кандай:\nНейрал даврда кизларда жинсий аъзоларнинг кандай шамоллаш касалликлари кўп учрайди:\n4-5 ёшли кизларда эстоген ишлаб чикувчи ўсмаларнинг клиник белгтлари кандай:\nЖинсий етилиш етишмовчилигининг диагностик аломатлари:\nЖинсий аъзоларнинг гетеросексуал турда тузилиши учун куйидагилар хос:\nЖинсий етилиш даври гипоталямик синдроми учун хос фон касалликлари:\nЎсмир кизларда жинсий аъзолрнинг кандай касалликлари ўткир корин клиникаси билан бирга учрайди:\nБирламчи аменорея куйидагилар учун хос:\nВактидан олдин жинсий етилишнинг гетеросексуал турининг клиник симптомлари:\n5 ёшли кизчада киндан кон кетишининг сабаблари куйидагилар бўлиши мумкин:\nГонадалар дисгенезияси типик тури бўлган беморлар учун хос:\nПубертат давриниг бошланиши учун куйидагилар хос:\nЮвинил кон кетишларнинг 2та асосий клиник кўринишларини айтинг:\nТухумдон функциясининг бузилиши кандай 4 та узгаришлар билан намоён бўлади?\nГиперэстрогенемия таъсири остида эндометрийда кандай 3 та узгаришлар содир булишини айтинг:\nНормада кинда кандай 2та микрофлора гурухлари мавжуд?\nВульвитнинг 4 та асосий симптомини санаб беринг:\nЎткир эндометритнинг 4та асосий симптомини айтинг:\nХайз олди синдроми патогенезида ката ахамиятга эга бўлган 4 та назарияни келтиринг:\nГиперэстрогенемия хайз олди синдромида кандай 2 хил бузилишини келтириб чикаради?\nПиелонефритни ташхислашда ишлатиладиган сийдик ва кон анализларидаги 3та узгаришларни айтинг:\nКонтроцепциянинг кандай 4 усуллари ва махсулотларини биласиз?\nЗамонавий контрацептивларнинг 4 эффектив усулларини айтинг:\nЭндометритга олиб келувчи 4 та асосий усулни санаб беринг:\nСурункали эндометритнинг 4та асосий клиник белгисини айтинг:\nХайз олди синдромининг огир кечишида кузатиладиган диэнцефал генездаги криз холатининг 4 та симптомини айтинг:\n23 ёшли аёлнинг шикоятлари - 3 йил давомида бепуштлик, гирсутизм. Хайз кўриши 15 ёшидан, 2-3 ойда, норегуляр, хомиладорлик бўлмаган. Турмуш ўртоги текширилган, соглом Текширувда: гипертрихоз, гирсутизм, семизлик. Бачадон катталашмаган, харакатчан,огриксиз. Тухумдонлар икки томонда катталашган, зич, коптоксимон, огриксиз. Тахминий ташхис:\n23 ёшли аёлнинг шикоятлари - 3 йил давомида бепуштлик, гирсутизм. Хайз куриши 15 ёшидан, 2-3 ойда, норегуляр, хомиладорлик бўлмаган. Турмуш ўртоги текширилган, соглом Текширувда: гипертрихоз, гирсутизм, семизлик. Бачадон катталашмаган, харакатчан,огриксиз. Тухумдонлар икки томонда катталашган, зич, коптоксимон, огриксиз. Кандай текшириш усуллар тавсия киласиз:\n23 ёшли аёлнинг шикоятлари - 3 йил давомида бепуштлик, гирсутизм. Хайз кўриши 15 ёшидан, 2-3 ойда, норегуляр, хомиладорлик бўлмаган. Турмуш ўртоги текширилган, соглом Текширувда: гипертрихоз, гирсутизм, семизлик. Бачадон катталашмаган, харакатчан,огриксиз. Тухумдонлар икки томонда катталашган, зич, коптоксимон, огриксиз. Ушбу касалликда кўлланиладиган даволаш усуллари:\nПрофилактик текширувда 22 ёшли аёлда ўзгармаган бачадоннинг чап ва оркасида 12х13 см таранг-эластик консистенцияли силлик, харакатчан огриксиз хосила топилди. Хайз цикли ўзгармаган. Шикоятлари йўк. Тахминий ташхис:\nПрофилактик текширувда 22 ёшли аёлда ўзгармаган бачадоннинг чап ва оркасида 12х13 см таранг-эластик консистенцияли силлик, харакатчан огриксиз хосила топилди. Хайз цикли ўзгармаган. Шикоятлари йўк. Кандай текшириш усулларни тавсия киласиз:\nПрофилактик текширувда 22 ёшли аёлда ўзгармаган бачадоннинг чап ва оркасида 12х13 см таранг-эластик консистенцияли силлик, харакатчан огриксиз хосила топилди. Хайз цикли ўзгармаган. Шикоятлари йўк. Даволаш тактикаси:\n18 ёшли кизда тўгри ичак оркали текширишда ўзгармаган бачадоннинг ўнг ва олди тарафида тухумсимон, 6х8х8см, харакатчан, турли консистенцияга эга бўлган, огриксиз хосила аникланди. Беморнинг шикоятлари йўк. Умумий ва жинсий ривожланиши нормада. Тахминий ташхис:\n18 ёшли кизда тўгри ичак оркали текширишда ўзгармаган бачадоннинг ўнг ва олди тарафида тухумсимон, 6х8х8см, харакатчан, турли консистенцияга эга бўлган, огриксиз хосила аникланди. Беморнинг шикоятлари йўк. Умумий ва жинсий ривожланиши нормада. Ташхис кўйишда кандай текширишлар ёрдам беради:\n18 ёшли кизда тўгри ичак оркали текширишда ўзгармаган бачадоннинг ўнг ва олди тарафида тухумсимон, 6х8х8см, харакатчан, турли консистенцияга эга бўлган, огриксиз хосила аникланди. Беморнинг шикоятлари йўк. Умумий ва жинсий ривожланиши нормада. Кандай асоратлар ривожланиши мумкин:\n9 ёшли кизда вакти-вакти билан жинсий аъзолардан конли ажралмалар келиши бошланди. Умумий ахволи коникарли. Кўрувда: сут безлари катталашган ва таранглашган. Ректоабдоминал текширишда кичик чанокда зич, кам харакатчан, огриксиз 6х5х8 см хосила топилди. Тахминий ташхис:\n9 ёшли кизда вакти-вакти билан жинсий аъзолардан конли ажралмалар келиши бошланди. Умумий ахволи коникарли. Кўрувда: сут безлари катталашган ва таранглашган. Ректоабдоминал текширишда кичик чанокда зич, кам харакатчан, огриксиз 6х5х8 см хосила топилди. Кандай даволаш чоралари тавсия килинади:\n9 ёшли кизда вакти-вакти билан жинсий аъзолардан конли ажралмалар келиши бошланди. Умумий ахволи коникарли. Кўрувда: сут безлари катталашган ва таранглашган. Ректоабдоминал текширишда кичик чанокда зич, кам харакатчан, огриксиз 6х5х8 см хосила топилди. Кандай текшириш усуллари ташхислашда ёрдам беради:\nАборт муолажаси вактида бачадон кюретка билан перфорация килинди. Шифокор тактикаси:\nАборт муолажаси вактида бачадон кюретка билан перфорация килинди. Беморда кандай асоратлар бўлиши мумкин:\n20 ёшли бемор хайз 10 кунга кечикканига шикоят килади. Жинсий хаёти регуляр, хомиладорликдан сакланмаган. АКБ 120/80, пульс 72. Трансвагинал эхографияда ривожланаётган бачадондан ташкари хомиладорлик шубха килинди. Аёллар маслахатхонаси шифокори тактикаси:\n21 ёшли беморда стационарда найдаги хомиладорлик аникланди. Ахволи коникарли, шикояти йўк, пульс 72, АКБ 120/80, гемоглобин 130г/л. Кандай даволаш чораларни кўллаш мумкин:\n21 ёшли беморда стационарда найдаги хомиладорлик аникланди. Ахволи коникарли, шикояти йўк, пульс 72, АКБ 120/80, гемоглобин 130г/л. Бачадондан ташкари хомиладорлик ривожланишига сабаб бўлиши мумкин:\nСийдик йўллари инфекциясини даволаш учун 1-хафта давомида аёлга пенициллин буюрилган. Антибиотикларни кабул килишнинг охирги кунларида аёлнинг жинсий йўлларидан ок рангли ажратмалар кела бошлади. кин кўзгуларида текширувларда: кин кизарган, бачадон бўйни ўзгаришсиз. Ташхис:\nСийдик йўллари инфекциясини даволаш учун 1-хафта давомида аёлга пенициллин буюрилган. Антибиотикларни кабул килишнинг охирги кунларида аёлнинг жинсий йўлларидан ок рангли ажратмалар кела бошлади. кин кўзгуларида текширувларда: кин кизарган, бачадон бўйни ўзгаришсиз. Текширув режаси:\nАёл киндан сассик хидли ажратмалар келишига, киннинг кичишишига, сийишнинг тезлашишига шикоят килиб келди. Шунингдек, у эрида хам шундай шикоятлар борлигидан шикоят килади. Текширувда: кин кизарган, яшил рангли сассик ажратмалар. Ташхис:\nАёл киндан сассик хидли ажратмалар келишига, киннинг кичишишига, сийишнинг тезлашишига шикоят килиб келди. Шунингдек, у эрида хам шундай шикоятлар борлигидан шикоят килади. Текширувда: кин кизарган, яшил рангли сассик ажратмалар. Текширув режаси:\nАёл гинекология бўлимига киндан кон кетишига шикоят килиб келди. Анамнезидан, 4-ой олдин 11-12 хафталик бола тушган, бачадон кириб тозаланган. Текширувда: бачадон туби киндикгача кўтарилган, хомила юрак уриши аникланмайди, УТТда xомила аникланмайди. Бирок хомиладорликка тест мусбат. Ташхис:\nАёл гинекология бўлимига киндан кон кетишига шикоят килиб келди. Анамнезидан, 4-ой олдин 11-12 хафталик бола тушган, бачадон кириб тозаланган. Текширувда: бачадон туби киндикгача кўтарилган, хомила юрак уриши аникланмайди, УТТда xомила аникланмайди. Бирок хомиладорликка тест мусбат. Текширув режаси:\nАборт вактида бачадон перфорацияси бўлди. Сизнинг тактикангиз:\nАборт вактида бачадон перфорацияси бўлди. Бирламчи асоратлар:\nПосетители на сайте в данный момент: 239\nНа сегодняшний день у нас зарегистрировалось пользователей: 17663


Вилоят қишлоқ хўжалигида 2,4 триллион сўмлик 731 та лойиҳа амалга оширилган » Самарқанд вилоят Ахборот ва оммавий коммуникациялар бошқармаси\nСамарқанд вилоят Ахборот ва оммавий коммуникациялар бошқармаси » Янгиликлар » Вилоят қишлоқ хўжалигида 2,4 триллион сўмлик 731 та лойиҳа амалга оширилган\nВилоят қишлоқ хўжалигида 2,4 триллион сўмлик 731 та лойиҳа амалга оширилган\n2019 йил давомида қишлоқ хўжалигининг 9 та йўналиши бўйича қиймати 2,4 триллион сўм бўлган 731 та лойиҳа амалга оширилган. Натижада 2,9 минг гектар майдонда интенсив боғ, 233 гектар майдонда балиқчилик ҳавзалари, 3,5 минг қути асалари оиласи, 252 гектар ерда замонавий иссиқхона, 178 минг тонна мева-сабзавот маҳсулотларини қайта ишлаш қувватига эга корхоналар ишга туширилган. Бу келгусида озиқ-овқат маҳсулотлари етиштиришни ва қайта ишлаш даражасининг сезиларли равишда ошишига замин яратади.\nБу ҳақда Самарқанд вилояти Матбуот уйида “2019 йил қишлоқ хўжалиги мавсуми якунлари, вилоят аҳолисини арзон қишлоқ хўжалиги маҳсулотлари билан таъминлаш ҳамда кластер тизимининг афзалликлари» мавзусидаги матбуот анжуманида айтиб ўтилди.\nВилоят ҳокимлиги ахборот хизмати, вилоят ахборот ва оммавий коммуникациялар бошқармаси ҳамда Ўзбекистон Журналистлари ижодий уюшмаси вилоят бўлими ҳамкорлигида ташкил этилган ушбу тадбирда Самарқанд вилояти ҳокимининг ўринбосари Абдумажид Нурқулов дастлаб 2019 йилда вилоятда пахта, ғалла, мева-сабзавот, узум ва чорва маҳсулотлари етиштириш, уларни қайта ишлаш, ички ва ташқи бозорга чиқариш ҳамда интенсив боғлар яратиш борасида амалга оширилган ишлар, соҳада 2020 йилда бажарилиши лозим бўлган вазифа ва истиқболли лойиҳалар ҳақида гапириб берди.\n- Бугун кўрилаётган мавзу иқтисодиётимиз ва халқ фаровонлигини белгиловчи асосий омиллардан бири ҳисобланади, - деди А.Нурқулов. – Чунки қишлоқ хўжалиги маҳсулотларини мўл, сифатли, ички ҳамда ташқи бозор талабларига мос равишда етиштириш озиқ-овқат хавфсизлигини таъминлашда муҳим аҳамият касб этади. Шу жиҳатдан, жорий йилда вилоятимизда бу борада амалга оширилган саъй-ҳаракатлар туфайли умумий ишлаб чиқарилган қишлоқ хўжалиги маҳсулотлари талабга нисбатан анча кўп бўлди. Масалан, ғалладан олинган ялпи ҳосил 664,8 минг тоннани ташкил этди ёки фермер хўжаликлари томонидан давлатга шартномадаги 318,4 минг тонна ўрнига 364,3 минг тонна ғалла сотилди. Гарчи пахта етиштириш оғир кечган бўлса-да, 103 миллиард сўм даромад олинди. Мева-сабзавот, полиз, чорва ва парранда маҳсулотлари, узум, картошка етиштириш натижалари ҳам юқори бўлди.\nШунингдек, матбуот анжуманида кластерларнинг вилоятимиз қишлоқ хўжалиги ривожида локомотивга айланиши, тизимнинг афзалликлари, унинг пахтачилик, ғаллачилик ва мева-сабзавот етиштиришда кенг қўлланилаётгани, дастлабки самаралари ҳақида батафсил маълумот берилди.\nҚишлоқ хўжалигигига ихтисослашган Нурободда энди хорижга маҳсулотлар экспорт қилинмоқда


Давлат органлари очиқлиги индекси март ойида эълон қилинади\n20 январ 2021, Тошкент вақти: 02:31\nЎзбекистонда жорий йилнинг март ойида биринчи марта давлат бошқаруви органларининг очиқлиги индекси эълон қилинади.\nПарламент қуйи палатасининг ахборот ва коммуникация технологиялари бўйича қўмитаси раиси Илҳом Абдуллаевнинг айтишича, давлат бошқарув органлари фаолиятини баҳолаш учун турли методлар ишлаб чиқилади.\nИлҳом Аҳмедов январь ойидан бошлаб махсус ишчи гуруҳи давлат органлари фаолияти тўғрисидаги маълумотларни йиға бошлаганини айтди.\nОчиқлик индексига 47 давлат органи киритилади.\nИндекс эълон қилиниши ортидан ватандошлар қайси давлат органи қай даражада самарали ишлаётгани тўғрисида маълумот олиш имконига эга бўлиши айтилмоқда.\n2014 йилнинг 6 майидан кучга кирган "Давлат ҳокимияти ва бошқаруви органлари фаолиятининг очиқлиги тўғрисидаги қонун"да давлат органлари фаолиятига баҳо бериш мезонлари орасида¸ улар мутасаддиларининг оммавий ахборот воситалари билан ҳамкорлиги¸ расмий сайтидаги материаллар¸ турли тадбирларга оддий аҳолининг қатнашиш имкони каби критерийлар бор.


Рио-2016, дзюдо. Шерали Жўраев швециялик Маркус Ниманга "иппон" баҳоси билан ютқазди\n19:26 / 10.08.2016\nРио-2016 олимпиадасининг дзюдо турнирида 90 килограммгача бўлган вазнда Ўзбекистон шарафини ҳимоя қилаётган Шерали Жўраев иккинчи баҳсини швециялик Маркус Ниманга қарши ўтказди.\nДунё рейтингида 4-ўринда қайд этилган Маркус Ниман Олимпиададаги иштирокини саралаш босқичидан озод этилган ҳолда 1/16 финалдан бошлаганди. Жўраев эса турнирдаги илк баҳсини жазоирлик Абдураҳмон Бенамадига қарши ўтказиб, "шидо" (огоҳлантириш) камлиги эвазига ғалаба қозониб, кейинги босқичга ўтганди.\nУнинг кучли рақибга қарши баҳсида Швеция вакили "иппон" баҳоси билан ғолиб чиқди ва нимчорак финалга йўлланма олди.\nЖўраев дастлаб "юко" баҳосини ишлашга муваффақ бўлди. Аммо орадан кўп ўтмасдан европалик спортчи партерда яхши ишлади ва Шералини ушлаш ҳолатига туширди. Жўраев рақибнинг оёқлари ораси ва қўлларидан чиқиб кета олмади.


Россияга ҳамюртларни кўчириш бўйича дастур Ўзбекистонда ҳали ишга тушгани йўқ - Фарғона.Ру ахборот агентлиги\n06:11 msk, 7 Июль 2020\nСамарқанд вилоятидаги Боғизағон қишлоғи “Фарғона.Ру” АА мухбирини ҳувиллаган ҳолда кутиб олди. Журналист билан битта автобусда келган ўн саккиз ёшлардаги йигитчанинг изоҳлашича, қишлоқдаги эркаклар аллақачон пул топиш учун кетганлар, бу ерда фақат аёллар ва болаларгина қолган. “Иш-ку бор, лекин жуда оз ҳақ тўлайдилар, - деди журналистнинг ҳамроҳи. – Ўртача 50 минг сўм (40 доллар) топиш мумкин. Бу кам. Эркак киши оила боқиши керак. Бир қоп ун 25 минг сўм туради, бундан ташқари ёғ, гўшт, кийим-кечак сотиб олиш керак...”\nЭслатиб ўтамиз, шу бугуннинг ўзида биз “Сибирь РАА”га таянган ҳолда Ўзбекистоннинг Самарқанд вилоятига қарашли Боғизағон тумани фуқароларини Красноярск ўлкасига кўчириш режалаштирилаётгани ҳақида хабар қилгандик. Маълум бўлишича, ўлка корхоналари кўчиб келганларга юздан ортиқ бўш иш ўринларини тақдим этишга тайёр экан. Бизнинг биринчи суҳбатдошимиз бўлмиш автобусдаги йўлдошимиз ҳамюртларни кўчириш дастури ҳақида эшитмаган экан. “Қишлоқда руслар жуда кам қолган, ҳаммаси аллақачон кетиб бўлган”, - дейди у.\n“Боғизағон” маҳалла раисини ўз жойидан тополмадик. Маҳалланинг масъул котибаси эса ҳайрон бўлиб бош силкиди: “Йўқ, бизда ҳеч қанақа гап йўқ, ҳеч қанақа дастур тўғрисида эшитганимиз йўқ. Одамлар ўз ҳолича кетаяптилар, аммо бутунлай эмас, пул ишлаб келиш учун кетаяптилар. Агар бирор иш дараги бўлганда, биз албатта бундан хабардор бўлардик. Биз қишлоғимизда бўлаётган ҳамма нарсадан хабардормиз”. Унга кўра, авваллари Боғизағонда жуда кўп русийзабон аҳоли яшарди, энди эса бор-йўғи бир неча оилагина қолган, холос.\n“Бу ерда ўн бештача оила қолдик, шекилли”, дея тасдиқлайди масъул котибанинг сўзларини шу ерда яшовчи Александр (исми ўзгартирилган). Саша – йигирма беш ёшда, у ўзбек тилини яхши билади. У кўчириш дастури ҳақида эшитган экан, базўр эслади. “Бу ёқларда бу ҳақида ҳеч ким гапираётгани ҳам йўқ, биз ҳеч нарса билмаймиз. Бизнинг оила ҳеч ёққа кетмоқчи эмас, бу ҳақда ўйлаганимиз ҳам йўқ. Бизда Россияга пул топиш учун кетаётганлар кўп, аммо бутунлай ўша ёққа кўчиб кетмоқчи бўлганларни билмайман. Авваллари кўпчилик кўчиб кетганди, ҳозир эса бирор одамнинг кўчиб кетмоқчи бўлганини мен эшитганим йўқ”, - дейди Саша.\nСамарқандда иккита рус миллий маданий маркази бор. “Русь” миллий маданий марказига киришим билан у ерда Россияга ҳамюртларни кўчириш бўйича дастур Ўзбекистонда ҳали ишга тушгани йўқлигини билдирдилар. “Русь” аъзолари муомаласидан бу савол билан уларни “бездириб юборган”лари сезилиб турарди. Улар дастур юзасидан марказга жуда кўп одам мурожаат қилишини маълум қилдилар. Уларнинг ҳаммасига Россия Федерал муҳожирот хизмати ҳали Ўзбекистонда ўз ваколатхонасини очмаганлиги, шу сабабдан дастур ишга тушгани ҳақида гап ҳам бўлиши мумкин эмаслигини айтишга тўғри келаётган экан: “Агар кимдир қаёққадир кетган ёки отланаётган бўлса, буни у ўз ҳолича, Россия томон иштирокисиз, уларнинг ёрдам пулисиз амалга ошираяпти”.\nРус маданий маркази раиси Юрий Огнев “Фарғона.Ру” АА мухбиридан Красноярск ўлкасида бу ташкилот вакили юрганлиги тўғрисида эшитиб, танг қолди. “Биз ҳеч кимни у ёққа юбормадик, биздан ҳеч ким у ёққа, ҳар ҳолда, бу дастур асосида кўчиб кетаётгани йўқ, - дея билдирди Ю. Огнев. – Гап шундаки, Ўзбекистонда ҳали Россия ФМХ ваколатхонаси очилмади. У Россия элчихонаси қошида очилиши, биз эса аҳоли ўртасида тушунтириш ишларини олиб боришимиз керак. Аммо буларнинг ҳаммаси май ойидан аввал бошланмайди. Самарқанд вилояти фуқароларининг Красноярск ўлкасига кўчишлари хусусидаги хабарга келсак, эҳтимол, кимдир ўз ҳолича нимадир уюштиришга ҳаракат қилаётгандир. Биз бу ҳақда ҳеч нарса билмаймиз”.\nСуҳбат асносида телефон жиринглаб қолди. Юрий Михайлович яна бир марта кимгадир ҳамюртларни кўчириш бўйича дастур билан боғлиқ вазиятни тушунтира бошлади ва мазкур масала юзасидан баҳор охирида яна бир марта қўнғироқ қилишни сўради.\nДастур эълон қилиниши Самарқанд вилояти аҳолисини бефарқ қолдирмаганини маҳаллий газеталар ходимлари ҳам тасдиқлайдилар. Маълум бўлишича, бу ерга ҳам Россияга кўчиш ҳақида ахборот бериш илтимоси билан тез-тез мурожаат қилаётган эканлар. Бироқ ҳалигача Россия томонидан дастур доирасида ҳеч қанақа тушунтириш ишлари олиб борилмаётган экан. Маҳаллий аҳоли ҳам ҳозирча дастурда ким иштирок этиши мумкинлигини (фақатгина миллати рус бўлган кишиларми ёки Совет Иттифоқи даврида туғилган ва яшаган барча кишиларми) билмайдилар.


ОҚИЛ РАҲБАР-АҲИЛ ЖАМОА — Teleradio.uz\nОҚИЛ РАҲБАР-АҲИЛ ЖАМОА\nПрезидентимиз жамиятда ўқитувчи обрўси, мавқеи ва шанини кўтариш кераклигини, жамиятимизда таьлим соҳасининг обрўйи ва мавқеини юксалтириш ҳамда сифат жиҳатдан ўзгаришларга олиб келишини алоҳида таькидлаганди.\nАсосий вазифа-шиддат билан бошланган ислохотларни сусайтирмаслик, таьлим-тарбия соҳасида тўпланиб волган кўплаб муаммо ва камчиликларни зудлик билан ҳал этиш зарур. Таьлим соҳасини модернизация қилишда хорижийм давлатлар тажрибаларидан унумли фойдаланиш ҳам муҳим аҳамиятга эга. Хорижий тажрибани қўллаш таьлим тизимини ислоҳ этиш ва модернизация қилишда хатоларга йўл қўймасликнинг олдини олади, таьлим сифатини ошириш, ягона таьлим маконини яратиш, узлуксиз таьлим тизимини такомиллаштириш, ўз миллий мавқеимиз, миллий хусусиятларимизни аниқ равшан хис этишимиз имконини беради.\nҲа, юқорида таькидлаганидек, бунуг юртимизнинг чекка ҳудудларида таьлим даргоҳларида ҳам замонавий шарт-шароитлар ва давр талабига жавоб берадиган педагогик услублар кириб бормоқда.\nҲусусан, Чироқчи туманидаги 147-умумий ўрта таьлим мактабида ҳам таьлим самарадорлигини ошириш борасида бир қанча ишлар қилинмоқда.\n-ҳозирда мактабимизда 311 нафар ўқувчи таҳсил олади,-дейди мактаб директори Каромат Мирзаева.\nУларга 30 нафар ўқитувчилар дарс бериб келишмоқда.\n-мактаб синфхоналарини имкон қадар замон талабларига мос жиҳозлаш ва кўргазмали қуроллар билан таьминлашга ҳаракат қилганмиз,-дейди 147-мактабнинг Маьнавий-марифий ишлар бўйича директор ўринбосари Маҳбуба Хидирова.\nМаҳбуба опа Хидированинг таькиди ўринли. Масалан, мактабнинг 2-синф раҳбари Зуҳра Каримова тарбиявий соат дарсидан Ўзбекистон Республикаси Конституциясининг 27 йиллигига бағишланган очиқ дарси бўлиб ўтди.\n2020 йилда шундай бахтли булинки, бахтдан кочиб омадга қоқилинг. Қувончга суяниб туриб шодлик суқмокларидан юринг, чарчаганда мехр чашмасидан, омад ариқларидан сув ичиб хаёт йулларида хушнуд давом этинг. 2020 йилда қадрингиз нондак азиз, қалбингиз қордак нафис бўлсин, ҳаётда шундай яшанки ҳамма сизга ҳавас билан боқсин. КЕЛАЁТГАН ЯНГИ ЙИЛ МУБОРАК БУЛСИН!!\nMadaniyat / Mahalliy / Xabarlar\t10.12.2019


Россия, мигрантлар: ресторан ошпази иш пайти ёниб кетди - BBC News O'zbek\nМосквадаги ресторанларнинг бирида ишлаётган 39 ёшли Алишер Қодирқуловнинг қўлида қўрани ёндирувчи керосинли асбоб портлаб кетди. Натижада муҳожир ёниб кетган. Ҳозирда оғир даражали куйиш билан шифохонада ётибди.\nЎзи нима бўлганди? Муҳожир қандай қилиб бу ҳолатга тушиб қолди?\nАлишер Би-би-си Ўзбек хизматига шу ҳақда батафсил гапириб берди.\nМен ёнаяпман, улар телефонга тасвирга олишди\n- Ресторанда ҳам ошпаз, ҳам гўштчи, ҳам тайёрловчиман. Дам олиш куни эди, кабобниям мени бўйнимга қўйиб қўйди. Қилмайман десам ҳам қўймади. Гўштни кесиб турган жойимда буюртма тушиб қолди.\n«Бўл тез, 9 минутда тайёрла», деди. Уни орасида кўмир ўчганди, уни ёқишим керак эди. Кўмирни ёқаман деб кўмирни тайёрладим-да, керосинли ёндирувчи ускунани энди қўрага сепаман десам, асбоб қўлимда портлади. Олов ўзимга сачради, юзим, қўлларим, кўкрак қафасим ёна бошлади. Олов бирпасда кучайиб кетди, ўчира олмадим.\nМуҳожирнинг айтишича, арман тадбиркорига тегишли бу ресторанда 10 га яқин ишчилар ишлаган, улар орасида 2 кишигина ўзбек эди. Бу фалокатга ўша пайтда ошхонада бўлганларнинг барчаси гувоҳ бўлган. Аммо ҳеч ким ёрдамга шошмаган.\n- 4-5 киши юрибди, вой-войлаб бақиришаяпти, лекин оловни ўчиришга ҳаракат ҳам қилгани йўқ. Иккитаси телефонига тасвирга олишни бошлаб юборди. Ҳеч ким ёрдам бермади, ҳамма томоша қилиб турди.\nЖуда хўрлигим келди\n- Югуриб ташқарига чиқдим. Ёниб туриб югураяпман, ўлимдан қўрқиб кетаяпман. Ўзимни у ёққа урдим, бу ёққа урдим. Кийимларимни йиртаяпман, кийимларим билан қўлларим ва кӯкрагим ёнаяпти. Ташқарига чиқиб ўзимни майсаларга ишқаладим, оловни ўчирдим. Аҳволим жуда оғир, оғриқлар азобли эди.\nШу пайтда ресторанда ишлайдиган иккинчи ўзбек келиб қолади ва «Тез ёрдам» чақиради. Пойтахтдаги 36-шифохонанинг аввалига жонлантириш, кейин эса даволаниш бўлимига жойлаштирилади.\n- Алангадан ўткир куйиш тери, томир ва тўқималарни жиддий жароҳатлаган. Ўпкага қон ўтиши оқибати ҳамда ҳалқумнинг заҳарланиши ортидан нафас олишга йўл бермаган. Беморга ўз вақтида тиббий ёрдам кўрсатилгани унинг ҳаётини сақлаб қолган, ҳозир ҳаёти учун жиддий ҳавф йўқ, - деди шифокор Александр Зубо.\n- Ҳушсиз пайтимда кўзим бир очилди. Жуда хўрлигим келди. Шу аҳволда ётаманми, мен кўчани бир ғариб боласи эмасдим, деб яшагим келмай қолди. Чап қўлим яхшироқ ишларди, кислород етказиб бериб турган найчаларни узиб ташладим... Компьютер чийиллаб кетди, ҳамшира келиб қайта улади. «Сен нима қилаяпсан ўзи?» деб койиди.\nОғир азобландим-да, жудаям оғир. 45 фоиз куйгани билан оғир даражали, яна кўкрак қафасим: ўпка, юрак соҳаларим ёнди. Ўлиб қўя қолай ундан кўра, осон қутиламан, тузалишим қийин энди, дедим.\nШифокорлар яхши қарашаяпти. Аммо ҳамширалар яхши қарашмайди, одам ажратишади... Ётган жойимда кучсиз, қийналиб ётибман, улар тагимни алмаштириш учун ҳам уриб-уриб, туртиб, силтаб иш қилишади. Кечалари оғриқ кучади, оғриқ қолдирувчи укол қилинглар, деб сўрайман, ҳеч нарча керакмас деб ташлаб чиқиб кетишади. Ухлолмасдим, ҳеч бўлмаса уйқу дори беринглар дейман, «йўқол, жим бўл» дейишади\nАлишер Қодирқулов, муҳожир, Россия\nОта вафоти, шифохонада миллатчилик\nМуҳожир ўзига келиб, даволаниш бўлимига ўтказилганидан кейин телефонини беришди. У отаси билан гаплашиш учун уйга қўнғироқ қилди. Аммо у оғир ётган пайтида отаси вафот этган, бу хабарни укаси ундан бекитган экан.\nАлишернинг шифохонага тушганига бир ойдан ошди, 3 операцияни бошидан кечирди. Ҳозирда унинг умумий ҳолати яхши томонга ўзгариб бораяпти. Аммо тезроқ уйга кетгиси келаётганини айтади.\n- Шифокорлар яхши қарашаяпти. Аммо ҳамширалар яхши қарашмайди, одам ажратишади... Ётган жойимда кучсиз, қийналиб ётибман, улар тагимни алмаштириш учун ҳам уриб-уриб, туртиб, силтаб иш қилишади. Кечалари оғриқ кучади, оғриқ қолдирувчи укол қилинглар, деб сўрайман, ҳеч нарча керакмас деб ташлаб чиқиб кетишади. Ухлолмасдим, ҳеч бўлмаса уйқу дори беринглар дейман, «йўқол, жим бўл» дейишади, - дейди бемор.\nҚонуний ишлаган муҳожирга ким ҳақиқатда ёрдам беради?\nАлишернинг Москвада қонуний ишлаши учун барча хужжатлари бор, аммо иш берувчиси у билан меҳнат шартномаси тузишни истамаган. Айнан шу шартнома йўқлиги боис, у иш жойидан на товон пули ва на охирги ишлаб олинмай қолиб кетган 15 кунлик иш ҳақисини ололмаяпти. Укаси Ўзбекистонда туриб Москвадаги мигрантларга ёрдам берувчи юристларга мурожаат қилганини айтади.\n- Чупикка ҳам, Шерматовга ҳам чиқдик, миграция агентлигининг Москвадаги ваколатхонасига ҳам қўнғироқ қилдик. Ҳеч ким бу борада ёрдам бера олмади. Акамнинг ойлиги яхши эди, товон пули тўламаганда ҳам 15 кунлик иш ҳақисининг ўзи 600 долларча бўларди. Дори-дармонларга, ҳали тўла тузалгунларича анча пул керак, - дейди укаси Аваз.\n- Терговчилар борса, ўзини эҳтиётсизлигидан содир бўлди, деб ҳамма айбни ўзимга ағдарибди, - дея иш берувчи кўмагидан умид узганини айтади муҳожир.\nАлишер оиласининг асосий боқувчиси эди. У олий маълумотли, аммо ўз соҳасида ишламай, турли юмушлар билан пул топиб ўзининг 4 нафар фарзанди билан бирга укаларини оёққа туришига кўмаклашаётганди.\nЎтган хафтада сайтимиздаги мақоладан сўнг муҳожирни Ўзбекистонга қайтариш ҳаражатларини Миграция агентлигининг Москвадаги ваколатхонаси ўз зиммасига олди. Муҳожирнинг даволовчи шифокори Зубо Алишер соғлигини тиклаши учун олти ойдан ошиқроқ вақт ва мунтазам шифокор назоратида бўлиши кераклигини билдирди.\n- Мени эшитганлар «оғир экан, одам бўлмайди» деб яқинларимга ҳамдардлик билдиришибди. Ҳозир тирик қолганимга шукр қилаяпман. Ҳали яна ўзимни тиклаб оламан. Лекин Москвага қайтиб келмайман, жуда-жуда кўнглим қолди, - дейди Алишер.\nМуҳожирлар билан боғлиқ бахтсиз ҳодисалар\nСўнгги маълумотларга кўра, Россияда расман 2 ярим миллиондан зиёд ўзбекистонликлар меҳнат муҳожирлигида.\nҲар йили ватанига 4 миллиард АҚШ доллари миқдорида маблағ юборадиган муҳожирлар Россияда меҳнат ва яшаш шароити яхши эмаслиги боис, Марказий осиёлик турли кўнгилсизликлар, фалокатлар, бахтсиз ҳодисалар қурбони бўлишмоқда.\nНорасмий маълумотларга кўра, Россиядан Марказий Осиёга ҳар йили 7 ярим мингга яқин меҳнат муҳожирларининг тобути юборилади. Уларнинг энг катта қисми ўзбекистонликларга тегишли.\nҲар хафтада кимнидир йўл-транспорт ҳодисаси сабабли, яна кимдир қурилишдаги бахтсиз ҳодиса, яна кимдир касалликдан вафот этаяпти.\nМатбуотда кенг ёритилган «Качалов» бозоридаги вагон турар жойда, Краснодар ўлкасида, Тюмень парранда фабрикаси қурилиши ўз ишчиларига яшаш учун вагон уйларда совуқдан асраниш иситиш тизимларининг йўқлиги сабабли мигрантлар қўлбола печлардан фойдаланишга мажбур бўлиб, ёниб кетган ўнлаб муҳожирлар Ўзбекистон фуқаролари эди.\nҚишда қалин қор, юзани муз қоплаши ва сирпанчиқлар ҳам меҳнат муҳожирлари бевақт ўлимига сабаб бўлади. Ўтган йилнинг ўзида юзлаб қурувчилар билан боғлик бахтсиз ҳодисалар маълум қилинган.\nҚурилаётган бинолардан тушиб кетган ва тан жароҳатлари олган муҳожирлар ҳам қиш ойларида кўп қайд этилади.\nМеҳнат муҳожирлари билан боғлиқ кўнгилсиз ҳодисаларнинг катта қисмини автоҳалокатлар ташкил қилади. Ханти-Мансийский округида йўловчилари ўзбекистонлик муҳожирлар бўлган ҳалокатда12 нафар киши қурбон бўлган, 22 киши жароҳатланган..\nШунингдек, меҳнат муҳожирларини Қозоғистон чегараларига ташувчи транспорт воситаларида йўл-транспорт ҳодисалари кўп қайд этилиши кузатилади.\nРоссиянинг Саратов, Самара, Владимир, Қозоғистоннинг бир қатор ҳудудларида автобусларда меҳнат муҳожирлиги ҳалокатлари ҳамон давом этаяпти.\nШуларга қарамай, ўзбекистонлик меҳнат муҳожирларининг меҳнат ҳуқуқлари ижтимоий муҳофазаси борасида ва ёки Россия-Ўзбекистон йўналишида лицензияли транспорт ташкиллаштириш борасида аниқ ишлар деярли амалга оширилмай келинмоқда.


АҚШнинг Epsilon ширкати яна битта янги газ конини очди (ВИДЕО)\n18 январ 2021, Тошкент вақти: 15:12\nАҚШнинг Epsilon ширкати Каракара майдонида янги газ ва газ конденсати конини очди.\nРасмий маълумотларда айтилишича, кон 29 август куни 1-чи қидирув қудуғини бурғулаш вақтида синаб кўриш усули билан аниқланган.Бу ердан кунига 500 минг куб метр газ ва газ кондесати қазиб олиш режалаштирилмоқда.\nАвгуст ойида мазкур ширкат Қашқадарё вилоятида табиий газ ва газ конденсати мавжуд бўлган янги Баҳористон нефть конини, Мирбарак ва Ғарбий Эрназар ҳудудларида иккита газ конини очгани хабар қилинган эди.\nEpsilon ширкати март ойида Қашқадарё вилоятидаги Толимаржон конидан газ қазиб олиш ишларини бошлаган эди. Бу кондан кунига 250 минг кубометр газ олиниши режалаштирилган.\nИнвестициялар бўйича давлат қўмитасининг билдиришича Epsilon ширкати Ўзбекистонда газ қазиб олиш саноатига 5 миллиард 200 миллион доллар сармоя киритиши кутилмоқда.\nАввалроқ АҚШ ширкати Сурхондарё ва Фарғона вилоятларида ўзлаштириш қийин бўлган ва катта чиқимларни талаб қиладиган конлардан газ қазиб олиши маълум қилинган эди. АҚШ бу вилоятлардаги газ конларини ўзлаштириш учун кейинги 2 йил ичида 2 миллиард доллар сармоя киритмоқчи.


Ҳар баҳорда шу бўлар такрор, деганларидай, Зубайда аянинг ҳовлисида ўсаётган жийда гуллай бошлади. Унинг хушбўй ҳиди, муаттар атри-ифори борлиқни сархуш қилади. Оқ-сариқ, митти гулчаларнинг ҳиди кўчанинг у бошидан бу бошига таралади. Кўчадан ўтиб кетаётган одамлар қадамини секинлаштириб, бир муддат тўхтаб, ўпкасини тўлдириб нафас олишларининг боиси ҳам шундан. Жийда гули ҳиди Зубайда аянинг омонатгина уйидаги хоналарни ҳам тўлдирди.\nОнахон сўрига жой қилиб, кўрпачага ўтирди ва хотираси уни олис-олисларга етаклаб кетди. Бу дарахтни дадаси Зубайда туғилган кунида эккан эди.\nОтаси Ўсмон қўшни қиз – Зулфияни севиб қолди. Уйланди, лекин кўп йиллар уларнинг фарзанди бўлмади. Зулфия касалманд эди, дўхтирлар унинг юраги ночор, туғишда қийналади, дейишди. Ниҳоят, орадан йиллар ўтиб, Зубайда туғилди, Ўсмоннинг қувончи чексиз эди, Оллоҳга шукроналар айтиб, ҳовлига ушбу жийдани экди. Дарахт фарзанди билан бирга ўсди. Жийда 80 йилгача ўсади, дейишганди, Зубайда холанинг ёши тўқсондан ошибди ҳамки, у гуллаб, ҳосил беришдан тўхтамайди. Бугунгидай ёдида, уруш бошланган йили жийда гулладию, гуллари тўкилиб қолди. Ғалаба йилида эса баргидан гули кўпайиб кетди. Қимтиниб, уялиб, юзини кўрсатгиси келмаётган келинчакни эслатадиган жийданинг бу йилги гуллари йирик, ўзгача эканини бутун қишлоқ келиб кўрди. Дарахт худди одамнинг қувончию дардини ҳис қилаётгандай эди. Дарҳақиқат, у ҳаммасини сезарди. Бахтни, қайғуни, ҳатто, дилдаги оғриқни ҳам. Шунинг учун Зубайда ая ўз тенгдоши бўлган дарахт билан узоқ гаплашиб ўтиришдан чарчамасди.\nБир куни у йиқилиб, оёғини синдириб олди. Касалхонада ўн кун ётди. Ўн биринчи куни шифокорга ялиниб, касалхонадан чиқаришни сўради. Уйига келса, жийданинг катта бир шохи қаттиқ шамолда синган экан. Кампир нарвон олиб келиб, дарахтнинг синган жойини арралади. Отаси ўргатганидай аралашма тайёрлади ва уни шох кесилган жойга суриб қўйди. Шу куни оёғидаги оғриқ тўхтади.\nБир ойдан сўнг онахоннинг ҳолидан хабар олиш учун келган врач кўзларига ишонмади.\n– Ёшингиз 80дан ошган, 80 кунсиз суякнинг битиши мумкин эмас. Кўп ҳаракат қилманг, – деб, оғриқни қолдирадиган дорилар ёзиб берди. Кампирнинг «оёғим оғримаяпти», деганига ишонмади.\nБир пайт эшик тақиллади. Шаҳар ҳокимлигидан келишибди.\n– Уйингиз бузилади, онахон, тайёргарлигингизни кўраверинг, – деди ҳокимлик вакили. – Сизга кўпқаватли уйдан квартира берамиз.\nУлар кетгач, кампир яна узоқ ўйга ботди. Бу уйда оиланинг уч авлоди яшаб ўтган. Ўз ҳам шу уйда туғилди, ўсди. Турмушга чиқиб, вилоят марказида кўпқаватли уйда яшади. Қизи Мунаввар, сўнг ўғли Сардор туғилди. Эри вафот этгач, квартирани Сардорга ташлаб, ўзи отасининг чироғини ёқиб ўтираман, деб, қаровсиз қолган уйига қайтиб келган эди. Бу уйнинг ҳар бир бурчаги унга қадрдон. Деворлар, худди гаплашаётгандай, кампирнинг болалагини эсга солади. Эсида, ўн ёшга тўлганида отаси қўй сўйиб, қариндош-уруғларини чақирган эди. Кўз олдига келтирди: отаси оқ кўйлакда, мис товоқда қоп-қора бўлиб пишган гилосларни ювяпти, орасидан иккита жуфтлилигини олиб, унинг қулоғига илди ва бошини силаб қўйди.\nШу пайт қўшнининг қизи Ойгул кириб, кампирнинг хаёлларини учириб юборди:\n– Зубайда хола, нонга кетяпман, сизга ҳам олиб келайми?\nОйгул югуриб, ошхонага кирди.\nХола, картошка-пиёзингиз ҳам тугабди, ҳозир олиб келаман, – деб, чиқиб кетди.\nҚўшни томондаги девордан катта мушук сакраб ўтди. Кампирнинг ёнига келиб, оёғига суйкалди. Зубайда ая бу семиз, лекин доим оч мушукка ҳар сафар бир бурда нон беради.\n«Май ойида қуёш танангни ҳам қалбингни ҳам илитар экан, – ўйлади кампир. – Май ойида, 17 ёшимда менга совчилар келишган эди. Май ойида раҳматли эрим Аскар урушдан келган эди. Май ойида қизим Мунаввар дунёга келди».\nЗубайда аянинг кўзи илинди.\n– Буви, бувижон, қаердасиз? – невараси Дилнуранинг жарангдор овозидан уйғониб кетди.\n– Куппа-кундуз куни ухлаб қолибман, менга нима бўлди? – ҳайрон бўлди кампир ўрнидан туриб. – Ҳозир бораман, қизалоғим, ҳозир.\nДилнура, Зубайда аянинг катта невараси. Қизи Дилрабони ҳам олиб келибди.\n– Бувижон, квартира беришса, бир ўзингиз яшайсизми, яхшиси бизникига кўчиб борақолинг. Кўпқаватли уйда қўшни қўшнини танимайдику. Бизнинг ҳовли уйимизда яйраб яшайсиз.\n– Яхши, қизим, гапингда жон борга ўхшайди, куёвинг Рафиқжон бунга нима дер экан?\n– Хурсанд бўлади, бувижон, ҳозир ўзи ҳам кириб айтади, кўчада машинасини тузатяпти. Ойим ҳам бир ўзингиз яшаётганингизни эсласа, эзилиб кетади.\nДилнура бир зумда уйларни тозалаб, кирларни ювиб, самоварга ўт ташлади.\n– Ҳозир ойимлар келишади, кимникида яшашни истасангиз, ўзингиз айтасиз.\nКампирнинг юраги оғригандай бўлди.\n– Мен ҳозир, қизим, сен ўтириб тур, – деб, жийданинг тагига курсича қўйиб жойлашди.\n– Сени қандай ташлаб кетаман, жийдажон, – деди у дарахтни қучоқлаб. – Ахир отамнинг кўзисанку, отамдан қолган ягона ёдгорлик. Бировга айтсам, мени тушунадиганлар топилармикан?\nКампир невараси ёзган дастурхонга келиб ўтирди.\n– Бу уйни аллақачон ташлаб кетишингиз керак эди, бувижон, эскирди, деворлари босиб қолиши мумкин.\n– Нималар деяпсан, қизалоғим, бу уйни буванг ўз қўллари билан қурган, ҳали юз йилгача миқ этмай туради, – деди кампир неварасига қараб. – Худди менинг ёшлигим бўлибсан, илоё, кўз тегмасин, мана бу жийда чўпини чўнтагингга солиб қўй, бало-қазодан, кўз тегишидан асрайди.\n– Бувижон, бу бир ирим бўлса керак?\n– Майли, сен айтганча бўла қолсин. Бир куни, май ойи эди, Тошкентдан санъаткорлар келиб, мана шу уйда тунашди. Улар орасида Коммуна Исмоилова ҳам бор эди. Бизнинг давримизда «Бир келиб-кетинг, қишлоғимизга» қўшиғи билан танилган эди. Биласанми, у нима деганди? «Чаккаларига жийда гулини тақиб олган қизларни кўрган йигитлар сеҳрланиб қолишади. Қизларнинг лоларанг юзлари, жийда гули ҳиди ром этади уларни. Хуморлари босилмайди, кўнгиллари ёзилмайди. Лол қолишади, бош эгишади бу гўзалликка…” Сен бўлсанг, ирим дейсан... Жийда гуллаяпти, уни ташлаб, қаёққа ҳам кетардим, қизалоғим?\n– Қўйинг, бувижон, шу жийда биздан ҳам ортиқми? – шарақлаб кулиб юборди Дилнура. – Бизнинг уйда уч тупи бор. Юрақолинг, биз билан.\n– Сенинг уйингдаги жийда бошқа, бу жийда бошқа, қизим. Сизлар келиб мендан хабар олиб турибсизлар, шунинг ўзи менга етарли.\n– Сиз ҳам жийдадан ҳар куни келиб хабар олиб турасиз.\n– Ўз уйинг, ўлан тўшагинг, ўрганиб қолганман шу уйга. Оллоҳнинг иродаси шу экан, отамга ўғил фарзанд бермади, унинг чироғини умримнинг сўнги нафасигача ёқиб ўтирсам, дейманда.\n– Бувижон! – Дилнура кампирнинг озғин танасини қучоқлади. – Бугун сиз билан қолайлик.\n– Ишингни қилавер, қизим, болаларинга қара, мендан хавотир олма. Эртага ойинг келади, мен билан ётиб қолади.\nЯна эшик тақиллади.\n– Ким у, киравер, – деди кампир.\n– Мен, Саидман.\n– Саид? Сенга нима керак? – жиддийлашиб сўради Зубайда ая ҳовлига кирган озғин қариядан.\n– Зубайда, Мошимни йўқотиб қўйдим, сеникига кириб қолмадими мабодо?\n– Мошинг нимаси, бир гапни тушунтириб гапира оласанми ўзи?\nЗубайда ая бу қўшни йигит Саидни жини суймасди. Бир куни унга гул совға қилганида дадаси билиб қолиб, «мени қизимга яқин йўлама, мактабни тугатганинга икки йил бўлди, бир ишни бошини тутмадинг, армиядан қочиб юрибсан, сенга берадиган қизим йўқ», деган эди. Кимдир муҳаббати кучли бўлган эканми, Зубайдадан бошқага уйланмайман, деб, уйланмади, деса, бошқалар у пайтда армияга бормаган йигитга ҳеч ким қизини бермасди, дейишади. Саид ёлғиз яшайди, кўпинча, мушуги Мош билан гаплашиб ўтиради. Маҳаллада унинг тенгдошлари қолмаган.\n– Зубайдахон, неваранг келдими? – сўради Саид. – Шу неваранг сени ёшлигинг, қуйиб қўйгандай ўзинг, Оллоҳнинг кароматини кўр!\n– Келса, сенга нима?\n– Тилингдан заҳар томадия, ҳол-аҳвол сўрай деб кирган эдим.\n– Сўрамай қўяқол, йўлингдан қолма.\nСаид хайр-хўшни насия қилиб, эшикни тарақлатиб ёпиб, чиқиб кетди. Бир оздан кейин Саиднинг боши девордан кўринди.\n– Зубайда, бугун яна ҳокимликдан келишди, янги мавзедан квартира беришаётган экан, кетасанми ё жийдангга қоровул бўлиб ётаверасанми?\n– Тилингга чипқон! – деди кампир ва ердан бир кесак олиб, унга қараб улоқтирди.\nАя эртасига эрталаб, доғланаётган ёғнинг ҳидидан уйғонди.\n– Мунаввар, қизим, келдингми?\n– Келдим, ойижон, бугун жума, дадамга ис чиқариб, чалпак пиширяпман.\n– Намунча барвақт келдинг, қизим?\n– Соат 12 бўлди, ойи...\n– Шунча ухлаб, мени нима жин урди, – ҳайрон бўлди кампир.\nМунавварнинг ёши 60га яқинлаб қолди, мусиқа фанидан дарс беради. Тайёр чалпакларни ликопчаларга солиб, дастурхонга олиб келди. Уй эртага, эрталаб бузилишини онасига қандай айтишни билмасди. Кеча кечқурун ҳокимлик вакилларига Мунавварни чақириб, «ойингларни олиб кетинглар, эртага эрталаб трактор боради, дейишган эди. Бу гапни ойимга қандай айтамиз, деб, эри Аҳрор, укаси Сардор билан гаплашди, ҳеч биридан жўяли маслаҳат чиқмади. «Бу гап ойимни йиқитади, мен айтолмайман, деди Сардор.\n– Қизим, хомушсан, бирон гап бўлдими? – сўради Зубайда ая.\n– Нега бирон гап бўлар экан, ҳаммаси яхши. Қандай ухладингиз?\n– Яхши ухладим, қизим, ўз уйинг – ўлан тўшагинг, деб шунга айтсалар керак.\n– Келинг, Қуръон ўқийлик, ҳозир Сардор ҳам келиб қолади.\n– Сардор нега келади? Ўзи Россияда уч ой ишлаб, кеча келди. Камида бир ҳафта оиласи бағрида бўлиб, кейин мени кўришга келарди.\n– Билмадим, сизни соғиндим, деди.\n– Бирон нима бўлганга ўхшайди, яширяпсан.\nЗубайда ая эрталаб, тонг саҳарда, соат 4да турди.\n– Ойи, дадам фақат шу уйни эмас, бизнинг далаҳовлини ҳам қурганку, нега бу уйга ёпишиб қолгансиз? – сўради Мунаввар ундан.\n– Тўғри айтасан, қизим, шунинг учун бир ойлардан кейин сени далаҳовлингга кўчиб бораман.\n– Нега бир ой, кўрмаяпсизми, чанг, цемент соғлигингизга зарарку.\nЗубайда ая ҳеч нима демади.\nКечқурун ўғли Сардор ва невараси Дилнура оиласи билан келишди. Катта дастурхон атрофида гапни Сардор бошлади.\n– Ойи, уй эртага эрталаб бузилар экан. Уйни бўшатишимиз керак экан. Буюмларингизни тайёрлаб қўяйлик.\n– Менда қандай буюм бўларди, ўғлим, ҳаммасини сизларга бериб юборганманку. Бир неча сурат ва эски кийимларим бор, холос. Тушунаман, бу уй бузилади, ўрнига янги, кўпқаватли уй қурилади. Лекин, кўриб турибсан, жийда гуллаяпти, уни қандай ташлаб кетаман?\nТун ярмида кампир уйғониб кетди. Тушида қаттиқ шамол жийдани илдизи билан қўпориб юборган эмиш.\n– Ойи, нега тун яримда туриб олдингиз? – сўради қизи.\n– Уй билан хайрлашаётганимда бегоналар бўлишини истамайман. Уларсиз жийда билан хайрлашаман.\n– Яхши, ойи.\nКампир қари жийда дарахтини узоқ вақт қучоқлаб турди, алланималар деб, ортга қайтди.\n– Сардор, ўғлим, мени опангнинг далаҳовлисига олиб бориб ташла, – деди буюмлари ортилган машинага чиқар экан.\nКампир далаҳовлида икки кун туриб, қон босими ошиб кетди. Уни тез ёрдам олиб кетди ва қизи Мунавварнинг уйида яшай бошлади. Аҳрор Мунавварни бир чеккага чақириб, «бир гапни айтаман, ҳеч кимга оғиз очмай тур», деди.\n– Ойимнинг жийдасини тупроғи билан кўчириб олиб, далаҳовлига экиб қўйдим, – деди у. – Ҳеч кимга айтма, деганим, у кўкарадими, йўқми, худо билади. Ҳарқалай, қари дарахт, яна гуллаётган пайти.\n– Ҳеч ким ўйламаган ишни қилибсиз, барака топинг, дадаси, – деди Мунаввар кўзига ёш олиб.\nЁз бўйи кампир қизига уй ишларида ёрдам бериб юрди. Қишга яқин оёғи оғриб, юролмай қолди. Март ойида кампир яна касалхонада ётиб чиқди. Апрель ойидан бошлаб Аҳрор ҳар куни далаҳовлига борар, жийданинг тагига сув қуйиб қайтарди. Лекин дарахтнинг уйғонгани сезилмасди. Сўнгги ҳафтада батамом умидини узиб, у ёққа бормай қўйди. «Яхшиси, ишчиларни олиб бориб, уни олиб ташлайман, ойим кўриб, юраги яна яраланмасин», деб юрганида Зубайда хола «ўғлим, мени тез далаҳовлига олиб бор», деб қолди. Аҳрор бу гапдан шошиб қолди. Дарахтни олиб ташлашга вақт тополмаган учун ўзини койиди.\n– Ойи, бугун машинам бузуқ эди, эртага борақолайлик, – деди вақтни чўзиш учун.\n– Машинанг бузуқ бўлса, такси чақир.\n– Ойи, эртага дам олиш, ҳаммамиз бирга борақолайлик, – деди Мунаввар.\n– Мен дадангларни тушимда кўрдим. Тез далаҳовлига етиб кел, – деди.\nНоилож, улар Зубайда ая билан далаҳовлига қараб йўл олишди. Аҳрор йўл-йўлакай бу қуриган жийда дарахтининг далаҳовлида пайдо бўлиб қолганини қандай тушунтираман, деб ўйлаб келди. Манзилга ҳам етиб келишди. Мунаввар «дарвозадан кирманг, орқа тарафдан киринг», деб, эрига имлади. Орқа тарафда тўхтаган эди, Зубайда хола тушишга шошилмади. «Дарвоза томонга юр», деди.\nАҳрор дарвоза олдида тўхтади. Мунаввар онасига машинадан тушишга ёрдам берди. Зубайда ая тўғри жийда дарахтига қараб юрди. Энди нима бўларкин, деб бош кўтаролмай кутиб турган Аҳрор ва Мунавварга онасининг йиғиси эшитилди. Улар аввал жийдани қучиб турган онасини, сўнг қийғос гуллаган жийда дарахтини кўришди. Шундагина кўчани тутган муаттар ҳид уларнинг ҳовлисидан таралаётганини билишди.\n– Жийда – жаннатдан туҳфа, болаларим, – деди Зубайда ая кўз ёшларини тўхтата олмай. – Унинг ҳиди жаннатдан нишон.\nАвазхон АБДУФАТТОҲ, 2018-10-16, 15:14 417


Суюкли рўзномамиз "Оқдарё овози" газетаси 2017 йилда "Шоҳ ва гадо"ни муштарийлар ҳукмига ҳавола этди. Қисса чоп этилиб тугамасиданоқ муштарийлардан қўнғироқ селдек ёғила бошлади. Вилоятимизнинг турли туманларидан келаётган қўнғироқ эгалари қиссадаги тарихий воқеалар республикамизнинг қайси ҳудудида ривож топган ва қиссани иккинчи қисмини қачон ўқиймиз, деган саволга жавоб қидира бошлади. Шошиб қолдим. Уларнинг бири "Метан газ" шахобчасида (Жом) ишласа яна бири Каттақўрғон деҳқон бозорида полиз маҳсулотлари сотишини айтади. Қисқаси, "Оқдарё овози" рўзномаси меҳмондорчилик, енгил автомобиллар ва бошқа йўллар билан бошқа туманларга етиб борган.\nМен қиссанинг II қисмига астойдил киришдим ва тарихий воқеаларга таянган ҳолда якунига етказдим.\nМени таниган ва нотаниш бўлган муштарийларга самимий саломлар йўллаб қоламан.\nШоҳдан меҳр тила, золимдан шафқат,\nАёлдан вафони, дўстдан садоқат.\nЗеро эришолсанг ушбу ютуққа -\nЯшайвер ҳеч қачон этмасдан ғурбат.\nОрадан икки-уч ҳафта ўтишига қарамасдан, шоҳ Қутбиддин ва унинг суюкли рафиқаси Зебохон шарафига қўшни ўлкалардан тинимсиз қутловномалар ва совға-саломлар оқиб келарди. Уларни кутиб олиш, иззат-ҳурматини бажо келтириш, кунлик муаммога айланиб кетди.\nАжратилган махсус жой ва хизматкорлар, бири келиб бири кетаётган турли миллат вакилларига хизмат қилишдан чарчашмади. Аксинча ўзбекона тўй ва хизмат қанақа бўлишидан сабоқ ҳам бериб қўйишди.\nКелтирилган совға-саломлар ичида энг ташвишлиси ҳайвонлар бўлди. Махсус бўлинма қўшни қирғиз, афғон, туркман ва қозоқ қардошлар томонидан юборилган от, туя, қўй ва эчкилар сурувини бошқаролмай қолди.\nХуллас тўй шарофати билан кичик бўлсада Қутбиддин хазинасига сезиларли даражада яхшигина маблағ келиб тушди. Шоҳ Қутбиддинга мутлақо нотаниш бўлган инсонлар томонидан юборилган совға-саломлар, отаси Рамзиддиннинг қанчалик даражада ҳурмат ва эҳтиромга сазовор эканлигидан далолат бериб турарди ва бу ҳақиқат эди.\nЧилла муддатининг ўн биринчи кунидан бошлаб Зебо тонг саҳардан ўзининг севимли машғулотини давом эттирарди.\nМана бугун ҳам тўғри отхона томон йўл олди. Отхона тўрида боғланган от хириллаб, олдинги икки оёғи билан депсинар, ўзига ярашиб турган қулоқларини диккайтириб хўжайинига қараб турарди.\nЗебо отнинг ияги тагидаги нўхтадан ушлаб, бўйнига уч-тўрт карра шапатлади, силади. Ортида турган ёрдамчисига қараб нималарнидир тушунтирди ва кийиниш хонасига кириб кетди. Ёрдамчи эса отни ечиб, ташқаридаги махсус қозиққа узун қилиб боғлади. Зум ўтмай ичкаридан эркак жангарилар қиёфасидаги Зебо чиқиб келди. Унинг қўлида қамчи ва белида тан-ғиб боғланган энли жигарранг камар кўриниб турарди.\nБир соат давом этган машғулот давомида от қиздирилди ва асосий мақсадга ўтилди. Камарга қадалган ўттизга яқин махсус пичоқлар бирин-кетин йигирма метрлар наридаги нишонга ярақлаб санчила бошлади. От эса борган сари тезликни оширар ва хўжайинга ҳузур бағишларди.\nОтхона деворига суяниб турган ёрдамчи эса Зебонинг абжирлиги ва нишонни бехато олишини кўриб ҳайратланар ва баъзан ўрнидан туриб кетарди. Қойил, дерди у ўзича, бунақанги жангаридан қочиб қутулишнинг сираям иложи йўқ. У минган отнинг ақл-фаросатига эса тасанно.\nЁнма-ён ўтириб нонушта қилаётган келин-куёв дастурхонидан хушбўй ҳид таратиб икки коса сут, қаймоқ ва мева-чевалар турарди.\nҚутбиддин ҳамишагидек нонуштани тезда тугатди. Чойнакдаги узум шарбатидан ўзига ва Зебога қуяётиб:\n- Эркакларга хос жангари ҳаракатлар қачонгача давом этади? - деди кулимсираб, - эшитайлик, Зебо?\n- Мақсадим, -деди Зебо қатъий оҳангда, - ёлғиз отамни ҳимоя қилиш эди. Энди эса ўртага сиз ҳам суқулиб олдингиз.\n- Шундай денг, - деди Қутбиддин унинг билагидан ушлаб. - Еру кўкка ишонмайдиган одамимни жанг майдонига чорлайманми ҳали. Сизни-я?\n- Мен жанговар тўқнашувларда иштирок этаман, демадим ҳали, - деди у эрининг унга нисбатан айтилган ҳурмат ва эҳтиромидан хижолат бўлгандай. - Мақсадим, фавқулодда ва кутилмаган ҳолатларга тайёр туриш, холос. Дўст бор, душман бор, дейишади. Кўч-кўронини кўтариб ким қанақа ковакларга кириб кетган аламзада ғанимларингиз бир кунмас бир кун бош кўтарса, нима бўлади?\n- Зебонинг бу гаплари аллақачон Қутбиддиннинг ёш юрагини сийпалаб ўтган ва у бу ҳақда устоз билан қайта-қайта маслаҳатлашиб турарди.\n- Зебохон, - деди у меҳр тўла кўзларини унга қадаб. - Шуни билингки, сиз мен ва бизнинг келажагимиз учун менданда муҳимроқсиз. Сизни бир умр соғлом ва бардам-бақувват она бўлишингизни ўзиёқ менга куч-қудрат ва шижоат бағишлайди.\nФикрингизга тўлиқ қўшиламан, бироқ мени бу машғулотлардан қайтаролмайсиз. Сиз хоҳлайдиган соғлом ва бардам бўлишлигим айнан ўша машқларга боғлиқ эканлигини унутманг. Қутбиддин Зебонинг иккинчи қўлини ҳам маҳкам ушлаб олди ва кўзи-кўзига тушмагунча ушлаб тураверди. Ниҳоят Зебо савол назари билан унга тикилди. Унинг чарақлаб турган кўзлари, иссиқ нафаси ва сочларидан таралаётган хушбўй ҳид Қутбиддиннинг димоғига урилар ва юраги алланечук ҳаракатланарди. Буни сезган Зебо лоладек қизариб кетган ёноқларини яширмоқчи бўлар, аммо қўлларини тортиб ололмасди.\n- Бўлди, қўйиб юборинг қўлимни, - деди у илтижо аралаш. - Уяламан, қўйинг! Эшик оғаси кириб қолса нима бўлади ахир?\n- Худди Зебонинг шу гапларини эшитиб тургандек, эшик ортида эшик оғасининг овози эшитилди:\n- Шоҳим, сизни маҳкамада кутишаётганмиш.\n- Ким кутаётганмиш? Аниқлик киритинг!\nБироз жимликдан сўнг эшик оғаси хуфия ишлар вазири кутаётганлигини маълум қилди.\nШу баҳона Зебо қўлларини кескин тортиб олди ва қўшиб қўйди:\n- Ажаб бўлсин. Биров чақирмаса бу киши бемалолхўжалардек ўтираверади, - дедида хонтахта устидаги идишларни йиғиштира бошлади.\nМаҳкама ичкарисида Қутбиддин ва хуфия ишлари вазири ўртасида ғалати суҳбат бўлди. Вазирнинг айтишича. элликта қўйни тўёна сифатида олиб келган одам мана уч ойдирки ортига қайтгиси йўқ.\n- Оилаликми ўзи сиз айтаётган одам ёки ақлан носоғми? Наҳотки ўз ватанига қайтгиси келмаса - деди шоҳ ҳайратомуз.\n- Чўпонларнинг айтишича, негадир шу ҳақда гап очилиши билан, бир баҳона топиб суҳбатдан чиқиб кетар ёки "нима, сенларга оғирим тушаётибдими?" деб норози қиёфага кираркан, - деди вазир нигоҳларини шоҳга қадаб. - Нима қилайлик? Ҳайдам юборайликми ёки оддий бир чўпон сифатида юраверсинми?\n- Бу ерда бир сир бор, - деди Қутбиддин иккала лабини бармоқлари билан чимдиб. - Наҳотки эллик ёшни қоралаётган одам оиласиз ва бошпанасиз бўлса? Балки атайлаб юборилган жосусдир. Шу ҳақда ҳеч ўйлаб кўрганмисиз?\n- Ташқи кўринишидан соддагина одамга ўхшаб кетади аммо суҳбатлашиб кўрганимча йўқ, - деди вазир қаддини ростлаб. - Нима қилай?\n- Чўчитиб юбормасдан, маҳкамада эмас бошқа бир жойда бу нарсага аниқлик киритинг. Ҳазил аралаш "Сизни уйлантириб қўймоқчимиз", денг қани нима деркин. Агарда рози бўлса, демак иш чатоқ. Унда ўзим гаплашаман, - деди Қутбиддин.\nСуҳбат давомида шимолий тоғ тизмалари томон йўл олган ва бошпана қидириб топган қочқинлар ҳақида ҳам гаплашиб олинди. Ҳозирда уларнинг аксарият қисми Қўшбулоқ сойи атрофида қўним топганлиги ҳақида аниқ маълумот борлиги гапириб ўтилди.\n- Қўним топди ҳам дейлик, - деди Қутбиддин, - аммо озиқ-овқат, чорва моллари масаласи қандай ва ниманинг ҳисобига ҳал этилмоқда?\n- Бекорга кўч-кўронини кўтаришмагандир, - деди вазир кўрсаткич бармоғини ўйнатиб. - Кимнидир қоралаб, орқа қилиб кетишганов.\n- Мен масалан Қўшбулоқ сойи ва у ердаги шароит ҳақида маълумотга эга эмасман, деди шоҳ яшириб ўтирмасдан. - Биз ва Можирим ўртасидаги масофа қанчалигини ҳам билмайман.\nЁш жиҳатидан шоҳга нисбатан анча устун бўлган вазир Қўшбулоқ сойининг булоқлари, тоғ тепасидан тушиб келаётган шаршара ва боғу роғлар ҳақида куйиб-пишиб гапирди:\n- Иқлими доимий баҳор. Чўзилиб кетган сойнинг ҳар икки тарафида тегирмон, аҳоли яшайдиган уйлар, ёнғоқзорлар, тутзорлар мавжуд бўлиб, шарқираб оқаётган булоқ сувларида эса ширмойи балиқлар ғужғон ўйнайди. Тоғда эса алқарлар тўдаси пода-пода бўлиб юришади.\n- Билишимча, деб гапида давом этди вазир, - аҳоли асосан ов ва қароқчилик билан шуғулланади. Сабаби узундан узун сой ичкарисида томорқа қилишнинг сираям иложи йўқ. Тоғу тошлар орасида тупроқ ва текисликнинг ўзи йўқ. Демак аҳоли озиқ-овқат, дон-дун масаласини юқоридан қидириб топишга ва керак бўлса қароқчилик, босмачилик қилишга ўрганиб кетган. Овчилик ривожланган.\n- Худди ўз кўзингиз билан кўргандай тасвирладингиз. Қойил, - деди мамнун қиёфада Қутбиддин. - Шу тобда менинг ҳам ов қилгим, алқарлар тўдасига ҳужум қилгим келиб қолди.\nВазир кулди. Ёш Қутбиддиннинг тулки овидаги шижоати ва қийқириқларини ёдга олар экан, керак бўлса яқин ўртадаги тоғ тизмаларида ҳам алқар ови уюштириш мумкинлиги ҳақида гапириб ўтди.


Никоҳ тўйини қилиш кимнинг зиммасида? – Alhidoya.uz\n— Мeн суннатга мувофиқ тўй қилмоқчиман. Лeкин жуда оддий бўлишини истайман. Суннатга мувофиқ тўй қандай бўлади?\n— Авваллари бу савол ўртага ташланмаган, чунки никоҳ тўйи кимнинг зиммасида эканини ҳамма яхши билган ва унга амал қилган. Ҳозир ҳам кўпчилик жамиятларда, ҳатто мусулмон бўлмаган халқларда ҳам тўйни эр тараф қилади. Агар «Никоҳ тўйини келин тараф қилиши керак» деган гап айтилса, уларнинг ҳуши бошидан учиб кетиши турган гап. Айниқса, «Ош қиз тарафда бўлади. Куёв тараф, ҳолига қараб, келин тараф қилган тўй ошига икки юз элликтагача, баъзида ундан ҳам кўпроқ одам олиб келади. Агар келин тараф уларни яхшироқ кутиб олмаса, балога қолади», дейилса, мутлақо ишонишмайди. Ҳа, шариат кўрсатмасига амал қилмаслик оқибатда инсон табиатига тўғри келмайдиган ана шундай нарсаларни қилишгача олиб боради.\n2. Расулуллоҳ соллаллоҳу алайҳи васаллам уйланган эркак саҳобаларга никоҳ тўйи қилишни буюрганлар.\n«Йўқ, ё Расулаллоҳ», – деб жавоб бердилар Али розияллоҳу анҳу.\n«Ҳутамийя совутингиз қани?» – дедилар.\n«Ўзимда, ё Расулаллоҳ», – дедилар.\nАли ибн Абу Толиб совутни олиб келдилар.\n«Менда бир қўчқор бор!» – дедилар.\nАнсорийлардан бир гуруҳи бир неча соъ жўхори жамлаб келишди. Ана ўша нарсалардан тўй зиёфати уюштирилди…».\nИккинчидан, бир қиз ота‑онадан туғилиб, уларнинг тарбиясини кўриб, энди вояга етганда уларни ва бошқа оила аъзоларини ташлаб, бошқа тарафга ёлғиз ўзи бориб, янги оилага аъзо бўлишга рози бўлишининг ўзи куёв ва унинг оиласи учун шарафдир. Бу билан, куёв ва унинг оиласининг жамиятдаги обрўси ошади. Бунга эса, айнан келин сабабчи бўлади. Шунинг учун ҳам куёв тараф келиннинг шарафига тўй беради. («Бахтиёр оила» китобидан). Валлоҳу аълам.\nКалит сўзлар: никоҳсавол-жавобтўй


СОЛИҚ ҚОНУНЧИЛИГИДАГИ ЯНГИЛИКЛАР ТУШУНТИРИЛМОҚДА – "Xazina" газетасининг онлайн саҳифаси\nFevral 14, 2020\t0\tBy admin\nВилоят Давлат солиқ бошқармаси масъул ходимлари Янги таҳрирдаги Солиқ кодекси асосида амалиётга жорий этилаётган ўзгаришларни солиқ тўловчиларга етказиш мақсадида Қарши шаҳридаги «Ерқўрғон деҳқон озиқ-овқат бозори» МЧЖда учрашув ўтказдилар.\nШаҳрисабз шаҳрида «Оқ сарой текстел» МЧЖда фаолият кўрсатётган ҳисобчиларни солиқ тизимидаги янгиликлар юзасидан қатор саволлари мавжуд. Вилоят Давлат солиқ бошқармаси масъул ходимлари иштирокида ўтган давра суҳбатида ушбу саволларга жавоблар қайтарилди.\nВилоят Давлат солиқ бошқармаси масъул ходимлари Шаҳрисабз шаҳридаги «Янги кеш деҳқон озиқ-овқат бозори» МЧЖда тадбиркорлар билан учрашиб, солиқ қонунчилигидаги янгиликлар ҳақида маълумот беришди.\nМаълумки, жорий йилдан жисмоний шахслар томонидан тўланадиган мол-мулк ва ер солиқларини тўлаш муддатларига ўзгартиришлар киритилди. Шаҳрисабз шаҳридаги «Садо» МЧЖда 200 нафар ишчи-хизматчилар фаолият кўрсатади.


ЎзА - Ёзги таътил мароқли ўтмоқда\n13.08.2018 22:32 Чоп этиш версияси\n“Соғлом авлод учун” халқаро хайрия фондининг тиббий-ижтимоий марказида болалар кундузги соғломлаштириш маркази иш бошлади.\nШу муносабат билан “Азиз ва ягонамсан, жонажон Ўзбекистоним!” мавзусида бўлиб ўтган маънавий-маърифий тадбирда соҳа ходимлари, шифокорлар ва ёшлар иштирок этди.\nМамлакатимизда навқирон авлодни соғлом вояга етказиш, саломатлигини мустаҳкамлаш, жамиятда муносиб ўрин эгаллаши учун зарур шароит яратишга алоҳида эътибор қаратилаётгани таъкидланди.\nФонд томонидан ёзги таътилда болаларнинг мазмунли дам олишини ташкил этиш мақсадида алоҳида чора-тадбирлар дастури ишлаб чиқилган. Унда кўп болали ва кам таъминланган оилалар фарзандлари, меҳрибонлик уйлари, махсус мактаб-интернатлари тарбияланувчилари ҳамда ногирон болаларнинг саломатлигини тиклашга ҳам алоҳида эътибор қаратилган.\nСоғломлаштириш марказида болалар учун футбол, волейбол, баскетбол, теннис майдончалари, ошхона, ётоқхона қуриб, фойдаланишга топширилди. Марказга ҳозирда Тошкент шаҳридан 36 нафар ижтимоий ҳимояга муҳтож оила фарзанди жалб этилди.\nТадбирда ташкилотчилар томонидан болаларга эсдалик совғалари топширилди.\nМуҳайё Тошқораева, Муҳаммад Амин (сурат) ЎзА


Ҳазрат Абу Талҳа Зайд ибн Саҳл\nСиз шу ердасиз: Бош саҳифа 2014 йил 3-сон Ҳазрат Абу Талҳа Зайд ибн Саҳл\nАбу Талҳа (розияллоҳу анҳу) Исломни қабул қилгач, Пайғамбаримиз (соллаллоҳу алайҳи ва саллам) билан ҳамиша бирга бўлди. У Расулуллоҳни (соллаллоҳу алайҳи ва саллам) жонидан ортиқ кўрар, у зотга хизмат қилишни шараф деб биларди. Ҳузури олийларида тиз чўкиб ўтирарди. Бу самимий саҳобий барча жангларда қатнашди. Уҳуд куни энг оғир дамларда ҳам Пайғамбарнинг (алайҳиссалом) ёнидан нари кетмади. “Жоним жонингиз учун фидо, юзим юзингиз учун қалқондир, ё Расулуллоҳ!” дея ҳимояга киришди.\nУ уйида ҳам овқатини ёлғиз ейишни истамас, Набийга (соллаллоҳу алайҳи ва саллам) хабар йўллаб, у кишини таклиф этарди. Пайғамбаримиз (алайҳиссалом) бот-бот унинг уйига ташриф буюрар, Умму Сулайм тайёрлаган таомдан ер, ўша ерда ухлаб дам олар эдилар. У пайтлари кичик ёшда бўлган Анас (розияллоҳу анҳу) ўша саодатли дамларни шундай хотирлайди: “Расулуллоҳ (соллаллоҳу алайҳи ва саллам) уйимизга тез-тез келиб турардилар. Биз болаларни жуда яхши кўрар, эркалардилар. Алоҳида эътибор қаратар, латифалар айтиб вақтимизни чоғ қилар эдилар. Биз билан бирга намозга турардилар, биз у кишининг ортида саф бўлиб намозни адо этардик”.\nАна шундай кунларнинг бирида Абу Талҳанинг уйида яна ажойиб бир таом пиширилди. Онаси Анасни Пайғамбаримизни (алайҳиссалом) дастурхонга таклиф этиш учун жўнатди. Бу пайт Расулуллоҳ (соллаллоҳу алайҳи ва саллам) суфа аҳли билан масжидда ўтирган эдилар. Анаснинг келишидан меҳмонга чақирилганини англаган Пайғамбаримиз (алайҳиссалом) етмиш чоғли асҳоби билан Абу Талҳанинг уйига қараб йўл олдилар. Бир дунё одамга кўзи тушган Абу Талҳа нима қиларини билмай шошиб қолди. Шунда аёли Умму Сулайм: “Расулуллоҳ (соллаллоҳу алайҳи ва саллам) бор жойда ташвишга ўрин йўқ!” дея уни тинчлантирди. Расули акрам (соллаллоҳу алайҳи ва саллам) таомнинг баракали бўлишини сўраб дуо қилганларидан сўнг, асҳобларни гуруҳ-гуруҳ қилиб дастурхон атрофига ўтқаздилар. Ҳамма тўйгунича еб ўрнидан турди. Лекин бу пайтда яна шунча кишига етарли овқат ортиб қолганди.\nАбу Талҳа мадиналик мусулмонлар орасида энг кўп боғи бор киши эди. Унинг “Байруҳа” номли боғи Масжидун Набавийнинг қаршисида жойлашганди. Бу боғ хурмолари, узумлари ва ширин суви билан машҳур эди. Расулуллоҳ (соллаллоҳу алайҳи ва саллам) бу ерга тез-тез келар, боғдаги сувдан ичардилар. Абу Талҳа “Суйган нарсаларингиздан эҳсон қилмагунингизгача сира яхшиликка (жаннатга) эриша олмайсизлар” (Оли Имрон, 92) ояти нозил бўлганини эшитгач, тўғри Пайғамбаримизнинг (алайҳиссалом) олдиларига борди ва мана шу боғини Аллоҳ розилиги учун эҳсон қилганини, ундан исталган мақсадда фойдаланиш мумкинлигини айтди. Унинг бу ишидан мамнун бўлган Расули акрам (соллаллоҳу алайҳи ва саллам) боғни қариндошларига эҳсон қилишини буюрдилар. Абу Талҳа тилларда достон бўлган бу боғни амакиваччаларига берди.\nУ асҳоб орасида жасорати, мардлиги ва айниқса баланд овози билан ажралиб турарди. Шу сабабли ҳам Пайғамбаримиз (алайҳиссалом): “Абу Талҳанинг аскарлар орасидан берган товуши юз кишидан кўра яхшироқдир”, дея лутф қилганлар.\nАбу Талҳа ҳар қандай хизматга ҳозиру нозир эди. Мадинада қабр қазишни ҳам зиммасига олганди. Расулуллоҳ (соллаллоҳу алайҳи ва саллам) оламдан ўтганларида қабрларини тайёрлаш шарафи Абу Талҳага насиб этди.\nПайғамбаримиз (алайҳиссалом) вафотларидан кейин у кишини жонидан ортиқ кўрган бошқа саҳоблар каби Абу Талҳа ҳам бу айрилиққа чидолмади, Шом тарафларга бош олиб кетди. Узоқ вақт ўша ерда қолди. Кўнглидаги ҳасратни кетказиш ва Расули акрамнинг (соллаллоҳу алайҳи ва саллам) муборак қабрларини зиёрат этиш учун ҳазрат Умар (розияллоҳу анҳу) шаҳид бўлишидан олдинроқ Мадинага келди. Дунёдан кўнгил узиб, тоат-ибодат билан машғул бўлди. Ҳазрат Умар (розияллоҳу анҳу) унга қаттиқ ишонарди. Шу боис ҳам халифа танлашга масъул бўлган шўро мажлисининг эшикоғаси лавозимини Абу Талҳага топширди. Унга мусулмонлар амири тайинланишига қадар хавфсизликни таъминлаш ва уч кун муддат ичида халифа сайлашни ташкил этиш вазифаси юклатилди. У эса бу топшириқни бутун вужуди билан берилиб адо этди. Ансордан эллик киши билан бирга эшикни қўриқлади ва уч кун ичида халифа сайланишига кўмакчи бўлди.\nАбу Талҳанинг ёши бир жойга бориб қолганда Румга юришга ҳозирлик бошланди. У ҳам сафарга чиқди. Бироқ йўлда кемада хасталанди ва бироз вақт ўтиб фоний дунёни тарк этди. Бу воқеа милодий 654 йили юз берди. Етти кун мобайнида қуруқликка етишолмаганлари сабабли Абу Талҳани дафн этишолмади. Бироқ бу фурсат ичида жасад умуман бузилмади.\nАбу Талҳа (розияллоҳу анҳу) 92 та ҳадис ривоят қилди. Улардан бирини ўзи шундай ҳикоя қилади: “Бир куни Расулуллоҳнинг (соллаллоҳу алайҳи ва саллам) ҳузурларига кирдим. Жуда хурсанд эдилар, юзларига табассум югурганди. Сабабини сўраганимда: “Эй Абу Талҳа, ахир қандай қилиб мамнун ва масрур бўлмай! Бироз олдин Жаброил (алайҳиссалом) келди. Умматимдан ким менга бир бор саловат ва салом йўлласа, Аллоҳ таоло ва малакалар унга ўн саловат ва салом йўллашидан мужда берди”, дедилар у зот (соллалоҳу алайҳи ва саллам)”.\nАллоҳ Абу Талҳадан (розияллоҳу анҳу) рози бўлсин!\n2014 йил 30 июнда эълон қилинган 1047 марта кўрилган


15:27 07.12.2020 (Янгиланган 13:02 08.12.2020)\nЯнги йил арафасида коронавирус пандемиясига қарамасдан одамларга эртакнамо муҳит лозим. Дунё шаҳарлари байрам арафасида қандай ҳусн очаётгани Sputnik фотожамланмасида.\nДунё шаҳарлари ўзининг одатдаги қиёфасини байрам арафасида ўзгартирмоқда. Коронавирусга қарамасдан инсонлар эртакнамо муҳит тароватидан баҳраманд бўлиш иштиёқида.\nБезанаётган ва байрамга ҳозирлик кўраётган гўзал шаҳарлар Sputnik фотожамланмасида.\n© AFP 2018 / Michael loccisano/Getty Images


Kumush yosh | «ISTIQBOLLI AVLOD»\n“Кумуш ёш” – катта ёш даври 55-60 ёшдан бошланади.\nУшбу мавзу нима учун бугунги кунда долзарб масалалардан бирига айланди?\nИнсоннинг кексайиб бориши сезиларли жараён. БМТнинг Аҳолишунослик дастурига (UNFPA) кўра 2022 йилга келиб кекса ёшлилар сони 1 миллиарддан ошади.\nАҳолининг кексайиши – туғилиш сонини камайиши натижасидир.\nБугунги кунда дунё аҳолиси ҳаёт тарзига кўра ўз наслини давом эттириш қайғусидан ташвишига тушган. Шунинг учун ҳам биринчи фарзандини дунёга келтириш ташвишида юрган катта ёшли оналар сони ортиб бормоқда. Хозирга келиб бу ёш 25-30 ёшни ташкил этмоқда.\nДунёда демографиянинг бу каби ўзгариши муносабати билан ёшларни катта ёшлилар билан шуғулланишни билмасликлари ёки улар ҳақида қайғуришни истамасликлари каби феномен пайдо бўлди. Бунга кекса ёшдагиларнинг карьерасини тугаши, фарзандларини улғайиши каби омиллар ўз таъсирини кўрсатиб, “кумуш ёш”дагиларни ёлғизланиб қолишларига сабаб бўлмоқда.\nКатта ёшдагиларнинг асосий муаммоси:\nЎзини ҳеч кимга кераксиз деб, ҳисоблаши;\nМеҳнат бозорида талабнинг йўқлиги;\nЗамонавий технологиялар билан боғлиқ билимларни етишмаслиги.\nКатта ёшлилар – ёш кўнгиллилар!\n“Кумуш ёш”дагилар учун “Тез ёрдам” бу – тўлиқ ва мутаносиб мулоқотни, алоқани сақлаб қолиш ва қариликни маънавий четга суриб қўйишдир! Замонавий жамият донолар ўгитига муҳтож, демак, катта ёшдагиларга ҳам! 55 ёшни қаршилаганлар биринчи навбатда атрофдагиларни юз ўгиришларидан, дангасалик ва ишсизликдан ўзларини муҳофаза қилишни бошлашлари зарур. Тан олиш керак, ёшликда барча ўсмирлик ва ўспиринлик даврини босиб ўтган, кўп ҳолларда чуқур мулоҳазага борилмаган, шу сабадан катта ёшдагилар ўз характерлари билан курашишлари ва янги авлодни муҳокама қилмасликлари керак. Очиқ кўнгиллилик ва мулоқотга киришувчанлик эса ҳар доим ўзига жалб қилиб келишини унутмаслик зарур.\nНима бўлганда ҳам нафақага чиқиш бу ўзининг севимли машғулоти билан шуғулланиш ва хоббисини топиш учун айни қулай имкониятдир. Бу айсбергнинг юқори чўққиси эканлигини ёдимизда тутамиз...\nЭнди унинг туб қисми – қариялар ва катта ёшлиларга муносабат кўникмалари билан фаол ишлашимиз керак. Сир эмаски айрим ёшларда кексаларга нисбатан бепарволик ва эътиборсизлик қилиш кузатилмоқда. Кексаларни ўғирлик, алдов ва фирибгарлик қурбонига айланиб қолишлари билан боғлиқ вазиятларга ҳам тўқнаш келамиз. Улар тиббий ёрдам ва ижтимоий хизмат масалаларида кўллаб-қувватлашга муҳтож эканликларини унутамиз. Ёшлар томонидан эзгулик йўлида кураш олиб борилаётган бир вақтда жамият учун зарур бўлган инсонларни эътибордан четда қолдиришаётганлигига гувоҳ бўламиз.\n“Кумуш ёш” дастури фаолиятининг асосий йўналишлари:\nАдаптация – мослашув: билимларни эгаллаш, катта ёшдагиларга кўмаклашувчи механизмларни излаш, янги ҳаёт тарзини маънавий қабул қилиш, катта ёшдагиларга хос бўлган ички стериотип ва тамғаларни барбод этиш орқали атрофда юз бераётган ўзгаришларга аста-секинлик билан мослашишда қўллаб-қувватлаш.\nҲаётий тажрибаларни долзарблигини ошириш: жамиятда ўзини ўзи қайта намоён эта олиш учун янги муҳитда ўз ўрнини топишга кўмаклашиш: дастур иштирокчилари ижтимоий, ўлкашунослик, тадбиркорлик, таълим каби қатор лойиҳаларни яратиш ва амалга ошириш имконига эга бўлишга кўмаклашиш.\nЎзини ўзи намоён этиш: Ўзбекистондаги кексаларга кўмаклашувчи мавжуд институтларнинг кўмаги – ижтимоий хизматлар, ветеранлар клублари ва бошқаларнинг фаолияти моддий ёрдам кўрсатиш, саломатликни қўллаб-қувватлаш, кексаларни бўш вақтларини ташкиллаштириш ва бошқаларга қаратилган. Ушбу гуруҳ вакилларининг якка тартибдаги эҳтиёжлари ва алоҳидаликларига эътибор қаратилмай кексалар пассив “истеъмолчи” вазиятига ўтказиб борилган. Демак, уларга кексалик даврида ҳам имкон яратиш.\n“Кумуш ёш” Университетининг таълим фаолияти қуйидагиларни фараз қилади:\nТаълим фанларини танлашда фаоллик кўрсатилади;\nТашаббускорлик намоён этилади;\nИжодий имкониятларни ривожланиш ва интилувчанликлари жадаллашади;\nКексаларнинг бугунги кун ва замонавий талаблардан келиб чиқиб янги фаолият турларини ўзлаштиришларига лаёқатлари оширилади;\nЎзини ўзи аниқлаш ва ўзини ўзи такомллаштиришда ёрдам берувчи омиллар ўрганилади;\nМулоқот майдони: Университет дастурлари гуруҳларда ўзаро муносабат ва мулоқот асосида ташкил этилади;\nТаълим: турли машғулотлар, семинарлар, тренинглар, кексаларни ҳаётий фаолликларини ошириш, психология, компьютер саводхонлиги, волонтерлик, иқтисод ва бошқа турли йўналишларда таълим курслари ташкил қилинади.\nУшбу дастурий йўналишга одам савдосига қарши курашиш ва ОИВ/ОИТС профилактикаси бўйича кўникмага эга бўлган, тажрибали волонтерлар ва ижтимоий ходимлар ҳам жалб этилади.\nШу билан бирга келгусида мазкур дастур доирасида ташкиллаштириладиган фаолият иштирокчиси ва ташаббускори бўлиш истагида бўлган кексалар жамоасидан волонтерлар ҳам дастурга жалб қилинадилар. Волонтерлар уй шароитида ногиронлар ва дардманд кексаларни парваришлаш кўникмаларини ўзлаштириш бўйича билим берадилар, шунингдек кексаларни фарзандлари ва оила аъзолари ўртасидаги мулоқот мониторингини юритадилар.\nКутилаётган ўртача натижалар:\nКекса ёшдагилар учун мунтазам билим ва кўникма бериш, ижтимоийлашувда қўллаб-қувватлашга йўналтирилган “Кумуш ёш” Университети ташкил этилди ва фаолиятини бошлади;\n150 нафар кекса ёшдагиларнинг жамиятда фаол ижтимоийлашувлари орқали ҳаёт кечириш тарзлари яхшиланди;\nНогирон ва касалманд кекса ёшдагиларни уй шароитида парваришлаш сифати яхшиланди;\nКекса ёшдагилар томонидан жамият аъзолари учун амалга оширилаётган хизматлар сони ошди.


Корхоналар ва қассобхоналар Тошкент ташқарисига кўчирилмоқда\n04 Avgust 15:00 / Published in Иқтисодиёт\nТошкент шаҳри ҳокимлигида йиғилиш бўлиб ўтди, унда корхоналар ва қассобхоналарни шаҳар ташқарисига кўчириш масалалари муҳокама қилинди.\nТадбир тадбиркорлар иштирокида бугун, 2021 йил 4-августда, «Салар» канализация иншоотида бўлиб ўтди.\nТошкент ҳокимлигидан маълум қилишларича, яқин атрофдаги маҳаллалар аҳолисининг мурожаатлари асосида мувофиқлаштирувчи ишчи гуруҳи тузилган. Ишчи гуруҳи «Салар» канализация тизими ва «Салар» канали бўйлаб жойлашган юридик ва жисмоний шахсларнинг канализация тизимига ўрнатилган стандартларга мувофиқ уланиши ва ишлаб чиқариш жараёнида ҳосил бўлган чиқиндиларни йуқ қилиш меъёрларига риоя этилишини батафсил ўрганиб чиқди.\nТадқиқот натижаларига кўра, Тошкентда чарм, тўқимачилик, парранда ва қорамолларни қайта ишлашга ихтисослашган корхоналарни Олмалиқ ва Тошкент вилоятининг Охангарон туманидаги «Махсус саноат зоналари» га кўчириш керак деган хулосага келди.\n«Шу боис, бугунги йиғилишда Тошкент шаҳар мувофиқлаштирувчи ишчи гуруҳи аъзолари Тошкент вилоятининг Олмалиқ ва Охангарон туманига кўчиб ўтиши мақсадга мувофиқ корхоналар билан учрашди ва тушунтириш музокаралари ўтказилди», — дейилади хабарда.\nТаъкидланишича, масъул шахсларга Салар тозалаш иншоотлари билан боғлиқ муаммоларни бартараф этиш бўйича иш самарадорлигини ошириш бўйича зарур кўрсатмалар берилган.\nУчрашувда, олиб борилган ишлар, хусусан, тозаланмаган оқава сувларнинг иншоотга оқизилиши натижасида бу ерда илгари ёқимсиз ҳид сезиларли даражада камайганига эътибор қаратилди.\n«Бироқ, ишчи гуруҳ хулосалари асосида ҳали кўп ишлар қилиш керак», — дейилади ҳокимлик баёнотида.\nTagged under: КОРХОНАЛАР, ТОШКЕНТ, шаҳар чегаралари, ҚАБУЛ ҚИЛИШ, қассобхона


Тўрт йил аввалги смартфон барча iPhone ва iPad’лардан устун келди! (AnTuTu рейтинги, 2020 йил май) - Terabayt.Uz\nЎҚИНГ: Наркобароннинг акаси Apple’ни судга бериб, ўзи атиги 499 доллардан тилла iPhone 11 Pro сотяпти!\nМай ойида iPhone ҳамда iPad эгаларининг ижобий тақризларига асосланган рейтинг кутилмаган натижаларни акс эттирди. Унга кўра, 2016 йили тақдим этилган оригинал iPhone SE бу компаниянинг энг қониқарли мобил қурилмаси экан! Мазкур ихчам айфон эгаларининг 97,86 фоизи ўз смартфонидан рози.\nРўйхатнинг иккинчи поғонасидан 97,47 фоизлик қониқиш билан 10,5 дюймлик iPad Pro 2 планшети ўрин олган. Кучли учликни беш йил олдинги iPhone 6S Plus смартфони 97,22 фоизлик натижа билан якунлаб берган.\nГувоҳи бўлаётганингиздек, кейинги ўринларни тегишлича iPad Air 2 (97,09%), iPhone 6s (96,79%), iPhone 7 (95,8%), iPhone 7 Plus (93,75%), iPhone 8 (93,36%), iPad mini 5 (91,59%) ҳамда iPad 6 (90,97%) моделлари эгаллаган.\nДарвоқе, iPhone SE 2020 (iPhone SE 2 ёки iPhone 9) моделидан олган харидорлар унчалик ҳам мамнун эмаслар – мазкур смартфон 85,98 фоизлик кўрсаткич билан зўрға 20-ўриндан жой олган.\n#AnTuTu #Apple #Apple iPad #Apple iPhone #Apple iPhone SE #бенчмарк #Планшет #Планшетлар #рейтинг #смартфонлар #iPhone SE #AnTuTu рейтинги